KEJAYAAN ZII JIA HANYA TERTANGGUH – CHONG WEI

KUALA LUMPUR: Legenda badminton negara, Datuk Lee Chong Wei percaya kejayaan Olimpik pemain perseorangan lelaki negara, Lee Zii Jia bukannya hilang tetapi hanya ditangguhkan.

Menerusi hantaran di Instagram Chong Wei, dari segi tenaga, kepantasan dan teknik Zii Jia dapat mengatasi juara bertahan Olimpik dari China, Chen Long pada permainan malam tadi.

Namun, Zii Jia menjadi cemas pada saat-saat penting yang membolehkan Chen Long mengalahkan Zii Jia 21-8, 19-21 dan 5-21.

“Lee Zii Jia, usah kecewa sangat. Ia satu prestasi yang amat baik. Satu Malaysia tahu anda telah cuba sedaya upaya. Saya bangga pada anda. Malaysia bangga pada anda.

“Dibekalkan lebih pengalaman nanti, Chen Long pastinya sekadar lubuk untuk awak.

“Olimpik pertama kot, siapalah tak cemas? Permainan Chong Wei masa Olimpik yang pertama (2004) pun tak kemas. Yang penting, dongakkan dagu teruskan usaha. Olimpik selepas ini, tiga tahun saja. Kejayaan anda bukanlah hilang, tetapi hanya ditangguhkan,” katanya.

Sementara itu, bekas pemain nombor satu dunia itu yang juga merupakan Ketua Kontinjen (CDM) Malaysia ke Tokyo 2020 sempat bergurau dengan mencadangkan Zii Jia untuk mencari tempat latihan di Melaka.

“Mungkin selepas ini boleh cari tempat latihan dekat Melaka, dengar kata buat latihan dekat sana boleh dapat emas Olimpik,” usik Chong Wei dengan merujuk atlet Filipina, Hidilyn Diaz yang merangkul emas pertama dalam sukan angkat Berat, selepas berlatih di Melaka sejak tahun lalu.—AlHijrah Online


MENYAMAR SEBAGAI POLIS UNTUK CARI JODOH

BACHOK: Polis menahan seorang wanita berusia 20 tahun di Kampung Bukit Bator, Bachok kerana disyaki menyamar sebagai inspektor polis.

Ketua Polis Kelantan, Deputi Komisoner (DCP) Shafien Mamat berkata, helah suspek yang berasal dari Sabah itu terbongkar selepas keluarga kenalan lelakinya membuat laporan polis kerana melihat kelakuan suspek yang mencurigakan sepanjang menumpang di kediaman mereka.

“Apabila datang dari Sabah, (suspek) terpaksa kuarantin selama 14 hari di Kelantan. Selepas di kuarantin baru suspek ini pindah ke rumah keluarga lelaki tersebut.

“Daripada seminggu tu baru nampak perbuatan-perbuatan perempuan ini yang agak ganjil yang memberi rasa tidak senang kepada keluarga lelaki tersebut. Itu sebab laporan polis dibuat,” katanya Shafien dalam sidang media hari ini.

Tambah beliau pihaknya tidak menolak kemungkinan suspek menyamar sebagai inspektor polis untuk mencari jodoh selain menyakinkan keluarga kenalan lelakinya yang juga seorang anggota Angkatan Tentera Malaysia (ATM).

Hasil tangkapan itu, polis turut merampas pakaian operasi Polis Diraja Malaysia (PDRM) berpangkat inspektor menggunakan nama Humairah.

Siasatan awal mendapati suspek mempunyai kesalahan lampau berkaitan kes sama pada 2017 di Sungai Besi, Kuala Lumpur.

Suspek kini direman sehingga sabtu ini. — AlHijrah Online


RAKYAT KELANTAN PERLU BANGKIT BUAT PERUBAHAN – PM ANWAR

GUA MUSANG: Rakyat Kelantan perlu bangkit melakukan perubahan bagi membolehkan negeri itu terus membangun dan dimajukan.

Perdana Menteri Datuk Seri Anwar Ibrahim berkata ini kerana kerajaan Kelantan ketika ini tidak mampu membangunkan negeri tanpa bantuan Kerajaan Persekutuan.

“Akhirnya rakyat yang menentukan. Rakyat kena sedar, bangkit dan tuntut perubahan ini.

“Kerajaan Kelantan tak mampu, kena ada dukungan daripada Kerajaan Persekutuan. Saya beritahu perkara benar bukan nak bercakap sombong. Begitu juga Perlis, jika kita tidak bantu beri peruntukan, nak bayar gaji pun tak mampu,” katanya.

Beliau berkata demikian ketika berucap pada Program Sentuhan Kasih Desa, di sini hari ini yang turut dihadiri Timbalan Perdana Menteri Datuk Seri Dr Ahmad Zahid Hamidi.

Anwar berkata justeru, kerjasama erat antara Kerajaan Persekutuan dan kerajaan negeri amat diperlukan bagi menyelesaikan pelbagai masalah yang dihadapi rakyat.

“Namun situasi yang berlaku adalah sebaliknya apabila kita di pihak kerajaan bagi projek, mereka kata kita tipu, kita bagi pandangan dan bercakap, mereka kata masuk neraka.

“Jadi saya mohon kawan-kawan termasuk ustaz-ustaz yang ada dalam PAS, tegurlah mereka. Jangan asyik nak hukum orang saja,” katanya.

Perdana Menteri turut menegaskan komitmen Kerajaan Perpaduan untuk berkerjasama dengan mana-mana pihak dalam usaha membangunkan negara, termasuk di Kelantan.

“Beberapa bulan ini, saya berunding dengan (bekas menteri kewangan) Tengku Razaleigh Hamzah untuk meminta berunding memulihkan ekonomi negara… beliau (Tengku Razaleigh) beri kerjasama baik. Ini kita manfaatkan,” katanya.

Anwar juga sekali lagi menyangkal dakwaan kononnya pentadbiran Kerajaan Perpaduan mengikut telunjuk DAP.

“Selama ini projek untuk golongan usahawan, penduduk desa dan program berbilion ringgit untuk orang Melayu tidak pernah DAP menyanggah atau bantah.

“Yang kena marah adalah (wujudnya) orang yang sakau (duit). Itu kita kena lawan,” katanya.

Selain Kelantan, lima lagi negeri yang turut mengadakan Pilihan Raya Negeri (PRN) ialah Terengganu, Kedah, Pulau Pinang, Selangor dan Negeri Sembilan.

Suruhanjaya Pilihan Raya menetapkan PRN di keenam-enam negeri itu serta Pilihan Raya Kecil (PRK) Parlimen Kuala Terengganu dilaksanakan serentak dengan 12 Ogos ditetapkan sebagai hari pengundian manakala tarikh penamaan calon dan pengundian awal masing-masing ditetapkan pada 29 Julai dan 8 Ogos. –AlHijrah Online


COVID-19: ANTARA MUSIBAH DAN MUHASABAH

Dulu, imam lazimnya akan meminta makmum merapatkan saf sebelum solat. Tetapi ini tidak berlaku siang tadi.

Sebaliknya, Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri yang menjadi imam solat zohor dan solat hajat menghindari COVID-19 terus mengangkat takbir.

Solat zohor dan solat hajat berjemaah dalam keadaan yang mematuhi penjarakan sosial (social distancing) selain makmum memakai penutup hidung dan mulut itu disiarkan secara langsung di Stesen TV dan Facebook TV AlHijrah.

Turut bersama-sama
menayangkan sesi solat berjemaah dalam keadaan luar biasa itu adalah saluran
Astro Oasis dan Sinar Harian (Facebook Live).

Penulis yakin ramai dalam kalangan umat Islam rindu untuk ke masjid, apatah lagi ini Jumaat kedua yang terpaksa digantikan dengan solat zohor di rumah dan tempat masing-masing semata-mata mahu memastikan rantaian wabak COVID-19 diputuskan.

Rasa sayu kedengaran dalam suara muazzin ketika beliau melaungkan azan di Surau Rahmatan Lil Alamin di tingkat 9 JAKIM, Kompleks Islam Putrajaya.

Jelas rasa sebak membungkam muazzin ketika beliau melaungkan “Hayya Alas Solah” (mari mengerjakan solat) yang turut dikomen orang ramai di Facebook TV AlHijrah.

Penulis antara kru TV AlHijrah yang berada di sebalik tabir siaran langsung itu juga turut merasa sebak.

Seakan-akan tidak percaya yang rakyat negara ini, khususnya umat Islam, melalui saat-saat mencabar akibat wabak penyakit COVID-19 sehinggakan masjid dan surau terpaksa ditutup dan jemaah dilarang berjemaah di rumah Allah.

Jadi apakah pengajaran yang telah kita belajar dari musibah yang dibawa wabak yang berasal dari Wuhan, China ini?

Jujurnya, selaku
seorang wartawan yang memang bergelumang dalam dunia pemberitaan di zon konflik
dan bencana, penulis langsung tidak menyangka yang kita semua akan melalui saat
krisis seperti ini.

Kadang-kadang terasa
seakan-akan berada di dalam filem apabila Perintah Kawalan Pergerakan terpaksa
dilaksanakan Kerajaan untuk mengekang wabak yang kita tidak nampak ini.

Polis dan
tentera mengawal jalan raya di lokasi-lokasi panas. Mujurlah mereka hanya memeriksa
dan bertanya, tetapi tidak menghalakan muncung senjata ke muka.

Ketika gelombang
pertama COVID-19 berlaku di negara ini kira-kira dua bulan lalu, kita langsung
tidak menyangka ia akan menjadi separah ini apatah lagi dengan reputasi pihak
berkuasa kesihatan negara yang dikatakan antara terbaik di dunia.

Setakat ini, 26 maut akibat virus itu yang menjangkiti 2,161 individu di negara ini dengan 259 dilaporkan sembuh.

Namun
sebaik-baik mana perancangan manusia, ternyata takdir tuhan itu tetap berlaku
di mana wabak ini menular dengan pantas.

Dan lebih
menyedihkan apabila perhimpunan tabligh yang diadakan hujung Februari lalu di
Masjid Jamek Sri Petaling dikenalpasti sebagai antara kluster terbesar
penyumbang penularan jangkitan berlaku.

Malah sehingga hari ini, masih ada lagi dalam kalangan jemaah tabligh yang masih belum tampil membuat ujian saringan kesihatan, khususnya jemaah bukan warganegara Malaysia.

Catatan ini bukan untuk menyalahkan kelompok itu kerana 40 peratus lagi bagi kluster jangkitan COVID-19, masih belum dikenalpasti sepenuhnya.

Apa yang pasti, penularan wabak COVID-19 bukan hanya memaksa pintu masjid ditutup sebaliknya pintu-pintu rumah ibadat agama lain juga terpaksa dikunci supaya tiada perhimpunan orang ramai atau mass-gathering berlaku.

Ini bagi
mengelakkan penularan wabak COVID-19 yang amat mudah berjangkit antara manusia
dengan manusia lain melalui titisan cecair yang keluar ketika batuk atau
bersin.

Berbalik kepada
persoalan pengajaran di sebalik COVID-19, sebagai umat Islam kita selalu
percaya yang doa seperti mana dalam solat hajat itu senjata ampuh memohon
pertolongan dari langit.

Namun kita juga
harus ingat bahawa doa yang tidak diiringi tawakkal (baca usaha) juga adalah tidak
mencukupi.

Atas dasar itu,
pematuhan Perintah Kawalan Pergerakan (PKP) tidak seharusnya diambil mudah oleh
kita.

Barangkali, COVID-19 ini didatangkan untuk mengingatkan kita akan nikmat yang sering kita lupa dan mengajar kita akan nilai dalam kehidupan.

Dulu, penutup
hidung dan mulut (facemask) dijual RM4 untuk 10 keping dan ia langsung tidak
diperlukan.

Tetapi lihat di
mana kedudukan facemask ketika ini. Helaian fabrik tiga lapis yang dikatakan
mampu mencegah penularan COVID-19 itu, kini umpama emas yang dicari-cari semua
orang.

Malah ianya
dijual berganda-ganda harganya sehingga ramai yang meminta Kerajaan meletakkan
harga siling.

Dulu kita memandang
lekeh kepada pemandu GrabFood dan FoodPanda, kelompok yang kita gelar gig-ekonomi,
sekarang merekalah antara frontliner yang kita perlukan untuk membawa makanan
ke rumah kita.

Dulu kita
langsung tidak kenal siapa cleaner yang bertugas di pejabat kita, sekarang
merekalah individu penting yang memastikan pejabat kita sentiasa bersih supaya
kita dapat bekerja dengan aman.

Dulu kita
langsung tidak mempedulikan ibu bapa di kampung, sekarang nak balik kampung pun
tidak boleh kerana arahan kawalan pergerakan.

Dulu kita selalu mengherdik petugas perubatan, terutama jururawat, di hospital kerajaan kononnya perkhidmatan mereka tidak sebaik hospital swasta, sekarang kelompok inilah yang bersengkang mata siang malam memastikan COVID-19 tidak mengganas.

Lebih menyedihkan ada dalam kalangan mereka yang tidak pulang ke rumah untuk melindungi keluarga dari risiko dijangkiti COVID-19.

Nilai selalunya bergantung kepada keadaan dan keperluan.

Dulu, sarung tangan getah yang kita keluarkan diharamkan oleh CBP atau Jabatan Kastam dan Perlindungan Sempadan Amerika Syarikat (AS).

Namun dek keperluan akibat COVID-19 larangan itu ditarik balik dan kononnya syarikat pengeluar sarung tangan itu, tidak lagi menggunakan tenaga buruh paksa di kilangnya!

Seharusnya rakyat Malaysia, khususnya umat Islam, menyedari bahawa COVID-19 juga adalah makhluk Allah.

Ia datang sebagai peringatan kepada nikmat-Nya yang telah kita ambil mudah dan mendustakan sebelum ini.

Jikapun ada rindu untuk ke masjid harus dilupakan sementara waktu. Begitu juga niat menziarahi ibu bapa di kampung halaman juga harus diketepikan sehinggalah rantaian wabak penyakit ini diputuskan.

Apa yang pasti, dalam musibah wabak ini, ada ruang untuk rakyat Malaysia, khususnya umat Islam, bermuhasabah.

Jika kebaikan yang kita cari, maka kebaikanlah yang kita akan jumpa dan begitu juga yang sebaliknya. Wallahualam. – AlHijrah Online

Penulis adalah Editor Berita & Penerbit AlHijrah Media Corporation.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


Tentera Zionis culik seorang lagi kanak-kanak dari keluarga Tamimi

RAMALLAH, 9 Apr 2019 — Tentera penjajah Zionis menyerbu perkampungan Nabi Saleh di Ramallah sebelum menculik kanak-kanak Mohammad Bassem Tamimi, 15, selepas memecah masuk dan menggeledah rumahnya semalam.

Tentera menggeledah rumah mereka secara ganas, merosakkan barangan dan perabut.

Ketika Mohammad Bassem mengenakan pakaian, ibunya Nariman Tamimi menasihati beliau supaya tidak mejawab sebarang soalan tanpa kehadiran peguam dan tidak menandatangani sebarang dokumen. Beliau dilarikan oleh tentera Zionis selepas memeluk semua ahli-ahli keluarganya.

Seorang lagi ahli keluarga mereka, Moayyad Hamza Tamimi, diculik selepas tentera Zionis memecah masuk sebuah rumah lain.

Haluan Palestin melaporkan keluarga Tamimi menjadi sasaran tentera Zionis kerana peranan mereka menganjur bantahan secara aman di Nabi Saleh.

Ahed Tamimi telah beberapa kali ditangkap dan dikurung dalam penjara tentera Zionis selama lebih enam bulan, selepas menampar seorang askar Zionis yang memasuki kawasan rumahnya. Sepupunya, Mohammad, pecah bahagian depan tengkoraknya dan mengelamai kecederaan otak selepas tembak oleh tentera Zionis.

Pada bulan Jun 2018, seorang lagi ahli keluarga mereka, Izz al-Deen Tamimi, 21, ditembak mati selepas dituduh membaling batu ke arah tentera.


KES BABY SYIFAA: POLIS TERIMA ARAHAN LANJUT DARI PEJABAT PENDAKWAAN

KUALA LUMPUR: Kertas siasatan kes seorang bayi yang meninggal dunia di pusat jagaan yang dirujuk ke Pejabat Pendakwaan Negeri Sembilan sebelum ini telah dikembalikan semula dengan beberapa arahan lanjut yang perlu diambil tindakan dalam melengkapkan siasatan.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata polis mengambil masa menyiasat kes itu kerana perlu mendapatkan beberapa laporan daripada agensi berkaitan bagi memastikan siasatan dibuat secara menyeluruh, adil dan saksama.

“Polis tidak pernah sesekali menafikan hak sesiapa dalam menjalankan siasatan kes ini yang disiasat di bawah Akta Kanak-Kanak 2001 dan sentiasa berpegang teguh kepada prinsip undang-undang ‘justice delayed is justice denied’,” menurutnya dalam kenyataan malam ini.

Beliau berkata polis juga mengambil maklum tentang kerisauan keluarga mangsa dan orang ramai berkaitan siasatan yang dijalankan ke atas kematian di sebuah pusat jagaan di Negeri Sembilan itu.

“Polis menyeru kepada semua pihak untuk tidak membuat sebarang spekulasi dan memberikan ruang dan masa bagi memastikan siasatan dibuat secara komprehensif dan holistik,” katanya.

Pada 22 Feb lepas, seorang bayi perempuan berusia 15 bulan meninggal dunia selepas kepalanya dipercayai tersangkut pada kain buaian di sebuah pusat penjagaan kanak-kanak di Bandar Sri Sendayan, Seremban.

Ketua Polis Daerah Seremban ACP Nanda Maarof berkata Nour Rania Asyifaa Yuseri disahkan meninggal dunia di Klinik Kesihatan Sendayan oleh pegawai perubatan pada 4.30 petang selepas seorang wanita yang juga pengasuhnya membawa mangsa ke klinik itu untuk rawatan. –AlHijrah Online


KPM AKAN TELITI GARIS PANDUAN PEMILIHAN PENCERAMAH DI SEKOLAH

PUTRAJAYA: Kementerian Pendidikan (KPM) akan memperincikan garis panduan berkaitan pemilihan penceramah untuk program di sekolah termasuk ceramah motivasi, kata Menteri Kanan Pendidikan Datuk Dr Radzi Jidin.

Bercakap kepada media selepas menghadiri Majlis Transformasi Pendidikan: Infrastruktur Pendidikan yang Selamat dan Kondusif di sini hari ini, Radzi berkata antara perkara yang akan diperhalusi adalah berkaitan kebebasan pihak sekolah memilih sendiri penceramah luar.

“Berkaitan dengan (program) motivasi di sekolah, kenapa kita tak bagi sekolah autonomi dalam perkara tertentu. Kalau kita tak pantau, ada lebih 10,000 sekolah dan kita akan dapati nanti macam-macam pendekatan digunakan sekolah untuk program motivasi.

“Kalau kita perincikan semua benda nanti, kata semua kementerian nak kawal, kenapa tak bagi autonomi kepada sekolah? Inilah cabaran yang kita hadapi,” katanya mengulas mengenai kes amang seksual yang dilaporkan baru-baru ini membabitkan seorang penceramah bebas yang juga bertaraf selebriti.

Selebriti lelaki itu yang telah ditahan polis Khamis lepas di Selangor, dipercayai berkenalan dengan mangsa dalam program motivasi di sekolah. Sehingga kini, terdapat enam laporan polis telah dibuat terhadap penceramah bebas yang direman enam hari sehingga 14 Sept ini.

Radzi berkata sehingga garis panduan khusus dibangunkan kelak, garis panduan dan pekeliling sedia ada akan terus dikuatkuasakan dan terpakai.

“Sekarang ini garis panduan sedia ada terpakai sehingga kita membuat garis panduan atau pekeliling yang berikutnya dan dalam isu ini, kita mahu capai keseimbangan yang sebenar dalam setiap perkara ini dan kita perlu melakukan penelitian terlebih dahulu sebelum kita putuskan sesuatu,” katanya.

Radzi berkata KPM memandang serius isu berkenaan dan dalam masa yang sama mahu memastikan sekolah merupakan tempat yang selamat untuk pelajar.

“Sekolah semua berniat baik, ingin dapatkan penceramah-penceramah dari pelbagai konteks untuk beri motivasi kepada murid-murid ini tapi kadang-kadang berlaku kes tertentu seperti yang dibangkitkan,” katanya.–AlHijrah Online


CALON DUDUKI SPM 2020 CIPTA SEJARAH SENDIRI

KUALA LUMPUR: Seramai 401,105 calon sekolah yang menduduki Sijil Pelajaran Malaysia (SPM) 2020 akan mencipta sejarah tersendiri apabila peperiksaan itu bermula di seluruh negara Isnin ini.

Kumpulan pelajar Tingkatan Lima terbabit mengikuti sesi kelas SPM tahunan terpanjang iaitu hampir 14 bulan, namun pembelajaran bersemuka paling singkat hanya sekitar empat bulan, semuanya gara-gara penularan pandemik COVID-19 yang memaksa mereka beralih kepada pembelajaran dalam talian menerusi aplikasi seperti Google Meet, Google Classroom dan Skype.

Mereka juga terpaksa menduduki peperiksaan itu tanpa berpeluang menguji kemampuan diri dalam pelbagai mata pelajaran menerusi peperiksaan percubaan seperti kelaziman.

Bukan sedikit suara yang menggesa agar peperiksaan SPM 2020 ditangguhkan namun ramai juga yang mahu pelajar menduduki peperiksaan itu selepas melakukan persediaan selama 26 bulan (termasuk 12 bulan ketika di Tingkatan Empat), dengan sebahagian calon sudah berusia 18 tahun iaitu setahun lebih tua berbanding kebiasaan.

Calon-calon SPM ini serta mereka yang mengambil Sijil Vokasional Malaysia (SVM) dan Sijil Tinggi Agama Malaysia (STAM) akan menduduki peperiksaan tersebut di 3,310 pusat peperiksaan dalam persekitaran normal baharu dengan prosedur operasi standard (SOP) yang ketat.

“Peperiksaan kali ini amat jauh berbeza (berbanding tahun-tahun sudah).

“SOP lebih ketat dan terperinci bagi memastikan anak-anak kita dapat menduduki peperiksaan dalam suasana tenang, selesa dan selamat,” kata Menteri Pendidikan, Senator Datuk Dr Mohd Radzi Md Jidin.

Seramai 48,014 pengawas peperiksaan akan memastikan SOP ini dipatuhi sepenuhnya.

Semua pelajar perlu menyerahkan borang perisytiharan kesihatan yang lengkap setiap hari sebelum memasuki dewan peperiksaan selain mengambil suhu badan dan memakai pelitup muka sepanjang tempoh menduduki peperiksaan.

Persiapan rapi telah dilakukan bagi memastikan setiap calon dapat menduduki peperiksaan terbabit.

Selain dewan utama, turut disediakan bilik alternatif bagi calon yang mungkin menunjukkan simptom COVID-19 serta turut disediakan kelas isolasi dan transit.

Sekiranya ada keperluan untuk dewan disanitasikan, calon akan dipindahkan ke bilik darjah yang disediakan bagi memastikan peperiksaan dapat berjalan lancar.

Peperiksaan SPM, SVM dan STAM diadakan pada November setiap tahun, namun bagi 2020, peperiksaan terbabit terpaksa ditangguh kepada Januari 2021 sebelum dianjak sekali lagi kepada Februari 2021 berikutan penularan pandemik COVID-19 yang memaksa penutupan sekolah.

Pelajar-pelajar ini perlu diberikan masa untuk bersedia menghadapi peperiksaan tersebut.

Sesi persekolahan 2020 bagi pelajar Tingkatan Lima dan Enam dibuka semula pada 20 Januari tahun ini iaitu sebulan sebelum peperiksaan berlangsung.—AlHijrah Online / BERNAMA


HAD BELI-BELAH DUA JAM DITANGGUHKAN

IPOH: Tempoh had dua jam pelanggan dalam premis perniagaan ditangguhkan selepas pengumuman sekatan pergerakan penuh atau ‘lockdown’ mulai 1 Jun lalu.

Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam bagaimanapun berkata orang ramai dinasihat untuk segera meninggalkan premis selepas mendapatkan barang keperluan.

“Sebaik mendapat pengumuman ‘lockdown’, kita menghapuskan tempoh dua jam seseorang pengguna itu boleh berada dalam sesuatu premis ataupun pasar raya, kompleks dan sebagainya.

“Bagaimanapun, kita menyarankan pengguna jangan mengambil masa yang terlalu lama kerana kita hendak mengurangkan risiko dan memastikan orang ramai lebih menghabiskan masa di rumah daripada di pasar raya atau kedai yang tidak sepatutnya,” katanya.

Pada 25 Mei lalu, kerajaan mengumumkan tempoh pelanggan berada di dalam premis perniagaan dihadkan maksimum dua jam sepanjang pelaksanaan Perintah Kawalan Pergerakan (PKP) 3.0.–AlHijrah Online


BAS EKSPRES REMPUH TRELER, 16 PENUMPANG CEDERA

JASIN: Seramai 16 penumpang cedera ringan apabila bas ekspres dinaiki mereka merempuh sebuah treler di KM179.2 Lebuh Raya Utara-Selatan (arah utara) di sini pagi tadi.

Komander Operasi Balai Bomba dan Penyelamat (BBP) Jasin Bestari Pegawai Bomba Kanan II Azman Md Dawam berkata pihaknya menerima panggilan kecemasan kira-kira 3.57 pagi dan seramai 17 pegawai serta anggota daripada BBP Jasin Bestari dan Tangkak digegaskan ke lokasi.

“Sejurus tiba di tempat kejadian, anggota bomba mendapati sebuah bas ekspres membawa 27 penumpang telah melanggar sebuah treler membawa muatan barangan kitar semula.

“Kejadian tidak membabitkan kemalangan jiwa dan kesemua 16 penumpang itu telah diberi rawatan awal,” katanya dalam kenyataan.

Sementara itu, Ketua Polis Daerah Jasin DSP Mispani Hamdan berkata kesemua penumpang terlibat adalah warga Singapura dan bas tersebut dalam perjalanan ke Kuala Lumpur.

Beliau berkata bas ekspres dipandu lelaki berusia 42 tahun itu dipercayai hilang kawalan dan melanggar belakang treler berkenaan di lorong paling kiri.

Katanya kemalangan itu sedang disiasat lanjut mengikut Seksyen 43(1) Akta Pengangkutan Jalan 1987.–AlHijrah Online


GAJAH ‘DATANG’ SEKOLAH

GERIK: Sekumpulan gajah dilihat menceroboh masuk kawasan Sekolah Kebangsaan (SK) RPS Kemar, dipercayai untuk mencari makanan, sejak beberapa bulan lalu.

Selasa lalu, seekor gajah dewasa yang dianggarkan berusia 35 tahun dilihat masuk ke dalam sekolah tersebut.

Kejadian itu sempat dirakam seorang lelaki yang berada di dalam kawasan itu, namun gajah tersebut tidak bertindak agresif mahupun mencederakannya.

Pengarah Jabatan Perlindungan Hidupan Liar dan Taman Negara (PERHILITAN) Perak, Yusoff Shariff berkata, pihaknya meneima laporan antara empat hingga lima ekor gajah masuk ke sekolah itu sebelum ini.

“Kakitangan PERHILITAN baru sahaja melakukan kerja-kerja baik pulih pagar itu dan arus elektrik pun sudah mencapai 9.1 volt, cukup untuk menghalang gajah masuk ke kawasan itu.

“Kami juga memasang lampu biru ‘high LED’ untuk menakutkan gajah,” katanya ketika dihubungi hari ini.

Yusoff turut meminta kerjasama orang ramai, khususnya penduduk setempat untuk bersama-sama menjaga pagar elektrik berkenaan.—AlHijrah Online


DUN JOHOR GUNA ISTILAH PENGIMBANG, GANTI PEMBANGKANG

ISKANDAR PUTERI: Dewan Undangan Negeri (DUN) Johor kini menggunakan istilah pengimbang bagi merujuk semua Ahli DUN Johor pembangkang, menjunjung titah Sultan Johor Sultan Ibrahim Almarhum Sultan Iskandar, Khamis lepas.

Perkara itu dimaklumkan oleh Speaker DUN Johor Datuk Dr Mohd Puad Zarkashi sebelum sesi soal jawab pada persidangan DUN Johor di Bangunan Sultan Ismail, Kota Iskandar, di sini.

“Sebagaimana yang telah dimulakan oleh ADUN Machap (Menteri Besar Johor Datuk Onn Hafiz Ghazi) semalam, kita akan menggunakan istilah pengimbang, lebih murni, lebih tepat, lebih komprehensif dan lebih futuristik untuk mewujudkan DUN yang lebih berwibawa.

“Menjunjung kasih Tuanku. Terima kasih,” kata beliau pada Mesyuarat Pertama (Pembukaan Rasmi) Penggal Persidangan Kedua DUN Johor ke-15 di Bangunan Sultan Ismail, Kota Iskandar, di sini, hari ini.

Pada titah perasmian pembukaan, Sultan Ibrahim menitahkan supaya wakil rakyat pembangkang di Johor digelar sebagai pengimbang berikutan peranan mereka yang disifatkan sebagai pengimbang serta pemeriksa kepada kerajaan.

Menurut Sultan Johor gelaran pembangkang yang diberikan kepada ahli dewan di pihak bukan kerajaan sebagai kurang sesuai kerana peranan mereka bukanlah hanya membangkang segala cadangan kerajaan semata-mata.

Baginda bertitah mereka turut bertanggungjawab untuk menjadi pengimbang dan pemeriksa terhadap tindakan kerajaan supaya tidak berbuat sesuka hati.–AlHijrah Online


JUMLAH JEMAAH SOLAT JUMAAT IKUT KAPASITI MASJID, SOLAT FARDU 1/3 DEWAN SOLAT – JAWI

KUALA LUMPUR: Jabatan Agama Islam Wilayah Persekutuan (JAWI) mengumumkan ketetapan baharu pelaksanaan solat Jumaat dan solat lima waktu serta penganjuran aktiviti keagamaan di masjid, surau Jumaat dan surau di Wilayah Persekutuan di zon hijau, kuning, jingga dan merah.

Menurut Pengarah JAWI, Mohd Ajib Ismail, ketetapan baharu itu dibahagikan kepada dua kategori iaitu bagi kawasan Perintah Kawalan Pergerakan Pemulihan (PKPP) dan kawasan Perintah Kawalan Pergerakan Bersyarat (PKPB).

Jelas Ajib, bagi kawasan PKPP, masjid dan surau Jumaat di zon hijau, kuning dan jingga dibenarkan solat Jumaat dengan bilangan jemaah mengikut kapasiti masjid dan surau Jumaat, manakala solat fardu lima waktu dibenarkan dengan kapasiti 1/3 dari keluasan dewan solat utama tertakluk penjarakan fizikal 1 meter.

“Masjid dan surau Jumaat di zon merah dibenarkan solat Jumaat dengan bilangan maksimum 12 orang jemaah dan solat fardu lima waktu dengan bilangan maksimum 3 orang jemaah tertakluk penjarakan fizikal 1 meter.

“Surau di zon hijau, kuning dan jingga dibenarkan solat fardu lima waktu dengan kapasiti 1/3 dari keluasan dewan solat utama, manakala di zon merah dengan bilangan maksimum 3 orang jemaah tertakluk penjarakan fizikal 1 meter,” katanya dalam surat pekeliling kepada pengurusan masjid dan surau di Wilayah Persekutuan.

Bagi kawasan PKPB pula, Ajib berkata masjid dan surau Jumaat di zon hijau, kuning dan jingga dibenarkan solat Jumaat dengan kapasiti 1/3 dari keluasan dewan solat utama, manakala solat fardu lima waktu dibenarkan dengan bilangan maksimum 40 orang jemaah tertakluk penjarakan fizikal 1 meter.

“Masjid dan surau Jumaat di zon merah dibenarkan solat Jumaat dengan bilangan maksimum 12 orang jemaah dan solat lima waktu dengan bilangan maksimum 3 orang jemaah tertakluk penjarakan fizikal 1 meter.

“Surau di zon hijau, kuning dan jingga dibenarkan solat fardu lima waktu dengan kapasiti 1/3 dari keluasan dewan solat utama, manakala di zon merah dengan bilangan maksimum 3 orang jemaah tertakluk penjarakan fizikal 1 meter,” katanya.

Sementara itu Ajib berkata ketetapan terbaharu itu turut melibatkan aktiviti keagamaan.

“Masjid, surau Jumaat dan surau di zon hijau, kuning dan jingga di kawasan PKPP atau PKPB dibenarkan mengadakan aktiviti keagamaan seperti kuliah, tazkirah, kelas pengajian Quran dan seumpamanya, manakala masjid, surau Jumaat dan surau di zon merah tidak dibenarkan,” katanya.

Ujar beliau ketetapan tersebut telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan kebenaran itu akan berkuat kuasa mulai 10 Disember 2020. — AlHijrah Online


IBU TUNGGAL DAN RAKAN MENGAKU SALAH ANIAYA, ABAI ANAK

JOHOR BAHRU: Seorang ibu tunggal dan rakan wanitanya mengaku bersalah di Mahkamah Sesyen di sini hari ini atas pertuduhan menganiaya dan mengabaikan anak lelakinya berumur tujuh tahun di Pasir Gudang di sini.

Wanita itu yang berumur, 27, dan rakannya warga Singapura berumur, 30, menukar pengakuan kepada bersalah, ketika sebutan kes berkenaan hari ini.

Hakim VM Mabel Sheela kemudian menetapkan 10 Okt untuk mendengar fakta kes, sebelum menjatuhkan hukuman terhadap kedua-dua mereka.

Bagi pertuduhan pertama mereka didakwa dengan niat bersama menganiaya kanak-kanak berkenaan yang berada di bawah jagaan mereka sehingga menyebabkan mangsa mengalami kecederaan fizikal.

Pertuduhan kedua pula, kedua-dua wanita itu yang masing-masing seorang suri rumah dan juruteknik di sebuah kilang itu didakwa dengan niat bersama mengabaikan kanak-kanak berkenaan yang di bawah penjagaan mereka.

Kedua-dua perbuatan itu didakwa dilakukan di sebuah rumah di Bandar Layang Kasa, Pasir Gudang antara 1 Julai hingga 9 Ogos lepas.

Pertuduhan mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen sama dan dibaca bersama Seksyen 34 Kanun Keseksaan yang membawa hukuman denda tidak lebih RM50,000 atau penjara maksimum 20 tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nur Diyana Zubir manakala peguam Abd Rahim Ali mewakili kedua-dua tertuduh.

Mahkamah turut mengekalkan ikat jamin suri rumah itu sebanyak RM15,000 bagi kesemua pertuduhan dengan seorang penjamin, dan ikat jamin juruteknik itu iaitu RM20,000 bagi kesemua pertuduhan dengan seorang penjamin warga tempatan.

Mahkamah juga mengekalkan syarat tambahan dengan kedua-dua wanita terbabit perlu melapor diri di balai polis berhampiran sebulan sekali sehingga kes selesai dan diberi amaran supaya tidak boleh mengganggu mangsa.

Pada 16 Ogos lepas, kedua-dua wanita itu mengaku tidak bersalah atas pertuduhan menganiaya dan mengabaikan kanak-kanak lelaki itu.

Abd Rahim ketika ditemui pemberita di luar mahkamah berkata sehingga kini ahli keluarga atau kenalan bagi kedua-dua anak guamnya tidak membayar wang jaminan sejak mereka dituduh. — AlHijrah Online


4 JAM SELEPAS SAHUR WAKTU SESUAI DERMA DARAH

KANGAR, 2 Jun – Umat Islam walaupun berpuasa, boleh menderma darah dan Tabung Darah Hospital Tuanku Fauziah (HTF) di sini memerlukan lebih ramai penderma bagi mengelakkan bekalan darah berkurangan sepanjang Ramadan dan cuti perayaan akan datang.

“Waktu yang sesuai untuk datang menderma darah bagi yang berpuasa ialah dalam tempoh empat jam selepas makan sahur, antara pukul 8 hingga 9 pagi,” menurut Ketua Jabatan Patologi HTF, Dr Liza Dat dalam kenyataan hari ini.

Beliau memaklumkan bahawa orang ramai yang sihat tubuh badan, tiada masalah kesihatan dan berumur antara 18 hingga 60 tahun, digalakkan menderma darah dalam tempoh itu. Sepanjang Ramadan, pusat Tabung Ddarah HTF turut dibuka pada sebelah malam bermula 8.30 hingga 11 malam pada setiap Selasa iaitu 7, 24, 21 dan 28 Jun depan.

Untuk operasi pada sebelah siang ia dibuka bermula 8 pagi hingga 5 petang dan rehat antara pukul 1 dan 2 petang setiap Isnin hingga Khamis. Pada Jumaat pula, ia beroperasi pada 8 pagi hingga 5 petang, dan waktu rehat antara pukul 12.15 tengah hari dan 2.45 petang.

BERNAMA


SULTAN BRUNEI PANDU SENDIRI KERETA BAWA ANWAR KE SERI PERDANA

SUBANG: Sultan Brunei Sultan Hassanal Bolkiah berkenan memandu sendiri kereta dengan membawa Perdana Menteri Datuk Seri Anwar Ibrahim ke Seri Perdana, Putrajaya sempena lawatan khas baginda ke Malaysia, hari ini.

Sebelum kedua-dua pemimpin itu memulakan perjalanan pada kira-kira 11.45 pagi, Anwar yang duduk bersebelahan Sultan Hassanal Bolkiah, sempat melambaikan tangan ke arah pengamal media.

Turut berkenan menaiki kereta jenis BMW tersebut adalah anakanda Sultan Brunei Pengiran Muda ‘Abdul Mateen Bolkiah.

Perjalanan kedua-dua pemimpin itu ke Putrajaya dari Pangkalan Tentera Udara Diraja Malaysia (TUDM), Subang, di sini yang jaraknya kira-kira 41 kilometer, diiringi pasukan keselamatan bermotosikal dan berkereta.

Terdahulu, Anwar menyambut keberangkatan tiba Sultan Hassanal Bolkiah serta delegasi Brunei yang selamat mendarat di Pangkalan TUDM pada 11.40 pagi.

Sejurus tiba, baginda diberikan tabik hormat oleh perbarisan daripada Tentera Darat Malaysia yang diketuai Mejar Mohd Faudzi Che Hashim. Turut hadir menyambut keberangkatan tiba baginda ialah Ketua Setiausaha Negara Tan Sri Mohd Zuki Ali.

Keberangkatan baginda ke Malaysia bagi mengadakan pertemuan sulung dengan Anwar yang mengangkat sumpah sebagai Perdana Menteri ke-10 pada 24 Nov lepas.

Perdana Menteri juga akan turut meraikan Sultan Hassanal Bolkiah serta Pengiran Muda ‘Abdul Mateen dan delegasi Brunei dalam satu majlis santapan tengah hari ini.

Menurut Wisma Putra dalam kenyataan, lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan ke-22 antara Malaysia dan Brunei.

Malaysia dan Brunei mempunyai hubungan istimewa yang telah lama terjalin melalui persamaan warisan, budaya dan hubungan sesama rakyat.

Bertitik tolak daripada hubungan istimewa ini, kedua-dua pemimpin akan mengambil peluang semasa lawatan itu untuk menilai kemajuan kerjasama sedia ada, di samping meneroka potensi baharu bagi meningkatkan hubungan dan kerjasama yang memberi manfaat kepada kedua-dua negara.

Pada 2021, Brunei ialah rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan bernilai RM8.03 bilion (US$1.94 bilion).–AlHijrah Online


Salib : Ancaman buat Islam?

Isu paparan lambang salib di Grace Residence, Pulau Pinang yang tersebar di media sosial telah menimbulkan keresahan dalam kalangan umat Islam di negara ini. Ada pihak yang mendakwa pemaju projek perumahan berkenaan terlibat dengan agenda kristianisasi. Agak malang sekali jika isu sebegini dieksploitasi oleh sesetengah pihak yang berkepentingan, sama ada kepentingan politik atau lain-lainnya. Akibatnya, keharmonian rakyat berbilang kaum di negara ini boleh terjejas.

Menteri di Jabatan Perdana Menteri, Datuk Seri Dr Mujahid
Yusof dilaporkan menggesa agar isu ini tidak disensasikan sehingga membawa
perkara-perkara yang boleh menimbulkan kepada kebencian. Mufti Pulau Pinang,
Datuk Seri Dr Wan Salim Wan Mohd Noor pula dilapor berkata isu ini mampu
diselesaikan dengan mudah jika semua pihak sedia bertolak ansur demi kebaikan
bersama, selain Perlembagaan Persekutuan melarang usaha mempromosi atau
menyebarkan agama lain dalam kalangan masyarakat Islam.

Tidak dinafikan isu-isu yang menyentuh sensitiviti umat Islam di negara ini  mestilah dielakkan. Begitulah juga sebaliknya, isu-isu yang boleh menyinggung perasaan orang bukan Islam mestilah dielakkan. Sebagai sebuah negara yang berbilang kaum dan agama, tentunya ada perbezaan pandangan dalam kalangan anggota masyarakat berdasarkan kepercayaan dan kefahaman masing-masing. Perbezaan ini mestilah diuruskan dengan baik dan diselesaikan di dalam suasana yang saling menghormati. Sebarang kekeliruan dan permasalahan yang timbul hendaklah diselesaikan di meja perbincangan.

Dalam hal ini, kempen-kempen kesedaran dan
program-program tertentu bolehlah dilaksanakan dari semasa ke semasa untuk meningkatkan
persefahaman dan perpaduan di antara sesama anggota masyarakat.
Pemimpin-pemimpin masyarakat, ahli-ahli politik dan juga tokoh-tokoh agama
mestilah memainkan peranan masing-masing sebagai ejen yang menyatukan
masyarakat, bukan ejen yang memecah-belah.

Sementara itu, bagi umat Islam di negara ini, mungkin persoalan-persoalan yang perlu kita tanya pada diri kita adalah seperti berikut:

Beberapa persoalan lain yang berkaitan boleh ditimbulkan
juga. Namun, cukuplah dahulu dengan beberapa persoalan di atas sebagai pencetus
untuk mengajak kita berfikir.

Ketika kita sedang risau dengan paparan lambang salib
yang menghiasi bangunan di Pulau Pinang, di luar sana ada anak-anak Melayu
Islam yang tidak mempunyai makanan yang mencukupi, remaja yang sedang dibuai
dengan keseronokan yang melalaikan, bayi-bayi kecil tidak sah taraf yang
ditinggalkan, ibu-ibu tunggal yang terpinggir dan pelbagai lagi anggota
masyarakat yang nasib mereka belum terbela. Pada ketika kita gelisah dengan
ancaman yang datang dari luar, apakah peranan yang kita boleh mainkan untuk
mengubat penyakit yang melanda umat Islam setelah sekian lama? Apakah sumbangan
yang kita boleh berikan untuk membina umat Islam di negara ini?

Justeru, marilah kita kembali kepada perkara-perkara pokok yang dapat meningkatkan jati diri umat Islam dan tidak terlalu terbawa-bawa dengan perkara-perkara remeh temeh. Apakah keutamaan umat Islam pada hari ini dan bagaimana kita dapat menyumbang ke arah mencapai matlamat yang lebih besar demi memartabatkan umat Islam di Malaysia? Bukankah di antara perkara yang paling pokok bagi orang Islam ialah pendidikan akidah dan keimanan yang seterusnya dapat melahirkan generasi ulung sepertimana generasi para sahabat Rasulullah s.a.w. dan zaman kegemilangan Islam yang terdahulu?

Sehubungan dengan itu juga, marilah kita mulakan usaha-usaha
pengislahan dengan diri dan keluarga kita dan pada masa yang sama menyumbang ke
arah pembinaan masyarakat dan negara. Firman Allah swt:

“Sesungguhnya Allah tidak
akan mengubah nasib sesuatu kaum sehingga mereka mengubah apa yang ada di dalam
diri mereka”.  (Ar-Rad: Ayat 11)

Nasib umat Islam hanya dapat berubah apabila kita dapat
mengubah diri kita ke arah yang lebih baik seperti ajaran Islam. Perubahan ini
hanya akan berlaku melalui pendidikan dan tarbiah yang berterusan serta melalui
usaha-usaha yang tersusun dan strategik. Pendekatan-pendekatan pendidikan yang
bersesuaian dengan zaman dan kumpulan sasaran hendaklah diambil untuk
melahirkan generasi umat Islam yang mampu mengembalikan kita kepada zaman
kegemilangan.

Begitulah juga, ceramah-ceramah yang diadakan di
masjid-masjid dan surau-surau mestilah membawa mesej yang relevan dengan
permasalahan yang dihadapi masyarakat. Rancangan-rancangan yang dipapar melalui
saluran media pula mestilah membawa nilai-nilai murni yang  bersesuaian dengan Islam dan juga demografi
penonton, sama ada golongan tua atau pun kanak-kanak, warga kota atau pun desa.
Pihak media juga, walaupun beroperasi di dalam suasana yang bebas, mestilah berperanan
untuk mewujudkan perpaduan di kalangan rakyat di negara ini.

Rumusannya, marilah kita melihat dan menilai sesuatu perkara dengan perspektif yang lebih luas dan tidak mudah melatah di dalam mengeluarkan kata-kata atau mengambil apa-apa tindakan. Di dalam apa juga keadaan, kita mestilah bijak menilai apa yang sepatutnya menjadi keutamaan dengan menggunakan kaedah yang dianjurkan Islam mahupun kaedah pengurusan moden. Bukankah keadilan itu bermaksud meletakkan sesuatu pada tempat yang sepatutnya?

Penulis: Mohammad Abdul Hamid, YDP IKRAM Bandar Tun Razak


Rekod kemiskinan di Malaysia tidak tepat

KUALA LUMPUR – Jumlah sebenar orang miskin di Malaysia adalah lebih
ramai berbanding kadar rekod yang dicatat kerana pengiraan yang dibuat selama
ini kurang tepat dan lebih sesuai untuk era 1970-an, kata Profesor Philip
Alston, utusan khas PBB mengenai kemiskinan tegar dan hak asasi manusia.

Menurut kajian sarjana asing dan tempatan tentang kemiskinan Malaysia
pada masa sekarang, tahap kemiskinan lebih realistik dalam negara adalah
sekitar 15 hingga 20 peratus, bukan 0.4 peratus sebagaimana kajian sebelum ini.

“Dakwaan semasa kerajaan yang kadar kemiskinan adalah 0.4% tidak
menggambarkan hubungan sebenar dengan realiti di lapangan,” kata Alston kepada
wartawan di sebuah forum kemiskinan di Malaysia anjuran PBB di Kuala Lumpur,
hari ini.

Menurutnya Alston lagi, Malaysia menggunakan garis kemiskinan yang
terlalu rendah, yang tidak mencerminkan kos sara hidup dan tidak termasuk
penduduk yang terdedah dalam angka rasminya. Jumlah yang tidak tepat ini sekaligus
mengekang pembentukan dasar yang berkesan untuk disasarkan kepada kesusahan dan
kemiskinan

“Walaupun Malaysia telah mencapai pertumbuhan yang tidak dapat
dinafikan dalam usaha mengurangkan kemiskinan dalam tempoh 50 tahun lalu, namun
kadar kemiskinan telah dibasmi atau wujud hanya di sebahagian kecil di kawasan
luar bandar tidak tepat dan telah mengakibatkan kegagalan dalam penggubalan
dasar,” katanya.

Garis kemiskinan nasional sebanyak RM980 setiap isi rumah sebulan juga menunjukkan
garis kemiskinan yang teruk bagi sebuah negara yang memegang status
berpendapatan tinggi, sedangkan kebanyakan kajian bebas telah mencadangkan
kadar kemiskinan yang lebih realistik sebanyak 16 hingga 20 peratus dengan
kira-kira sembilan peratus isi rumah hidup kurang daripada RM2,000 sebulan.

Justeru itu Alston menyarankan agar kerajaan menilai semula bagaimana
mereka mengukur kemiskinan sehingga kesulitan yang dihadapi oleh kebanyakan
rakyat Malaysia tidak hanya dirumuskan dengan penjelasan statistik.

“Walaupun terdapat penjagaan kesihatan yang hampir menyeluruh dan
kadar pendaftaran sekolah tinggi untuk warganegara serta ekonomi yang semakin
meningkat, sebahagian besar penduduk masih tercicir. Ramai rakyat yang hidup di
atas garis kemiskinan rasmi adalah sebenarnya dalam kemiskinan,” tambahnya
lagi.

Ini kerana pengurangan jumlah laporan mengenai kadar kemiskinan juga
telah menyebabkan kurang pelaburan dalam pembasmian kemiskinan, dan jaringan
keselamatan sosial yang tidak mencukupi, sekaligus tidak memenuhi keperluan
rakyat.


KEDAH TANGGUNG BAYAR SEWA PENEMPATAN SEMENTARA MANGSA BANJIR BALING

BALING: Kerajaan negeri Kedah akan menanggung sepenuhnya bayaran sewa untuk penempatan sementara selama enam bulan bagi penduduk yang kehilangan rumah akibat banjir dan kepala air yang berlaku di daerah ini petang kelmarin.

Menteri Besar Kedah Datuk Seri Muhammad Sanusi Md Nor berkata setakat ini 15 rumah penduduk mengalami kerosakan teruk sehingga tidak boleh didiami lagi termasuk hanyut dibawa arus deras dalam bencana itu.

“Kerajaan telah memutuskan menyediakan penempatan sementara bagi keluarga yang hilang tempat tinggal selama enam bulan. Kami akan sewa rumah untuk mereka tempatkan keluarga dan barangan yang sempat diselamatkan. Kerajaan (negeri) akan bayar sewa itu,” katanya.

Beliau berkata demikan pada sidang media selepas mempengerusikan Mesyuarat Exco di Pejabat Daerah dan Tanah Baling di sini hari ini.

Muhammad Sanusi berkata kerajaan negeri akan berusaha untuk membantu membina semula rumah baharu kepada penduduk yang kehilangan kediaman itu namun terdapat kekangan dari segi tiada pemilikan geran tanah sebagai pemilik sekali gus memerlukan tapak baharu untuk pembinaan rumah baharu.

“Tinggal lagi kebanyakan rumah hanyut di pinggir sungai adalah rumah yang didirikan atas tanah rizab (sungai) yang tiada hak milik. Jadi, bila kerajaan nak buat balik, tak boleh (sebab) buat di tanah rizab. Kena ada tanah milik.

“Kalau mereka ada tanah milik tempat lain lebih mudah. Kalau mereka tiada tanah nak kena cari tapak dulu lagi lambat. Harap dapat selesaikan dengan cepat,” katanya yang juga memberitahu terdapat 12 kampung terdiri daripada 627 penduduk yang terjejas dalam kejadian banjir itu.

Selain itu, beliau berkata sehingga ini sejumlah 14 rumah dilaporkan rosak yang memerlukan pembaikan besar manakala jumlah rumah yang mengalami kerosakan kecil masih sedang dianalisa.

Sementara itu, Muhammad Sanusi berkata pergerakan sukarelawan yang datang untuk misi bantuan dipusatkan di Bilik Gerakan untuk memastikan pelaksanaan bantuan itu sampai kepada semua penduduk kampung yang terjejas akibat bencana berkenaan.

Beliau turut memaklumkan Majlis Agama Islam Wilayah Persekutuan (MAIWP) berhasrat membantu mangsa banjir itu dengan jumlah yang agak besar.–AlHijrah Online


AMARAN HUJAN BERTERUSAN TAHAP WASPADA DI KELANTAN, TERENGGANU, PAHANG, JOHOR

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Kelantan, Terengganu, Pahang dan Johor bermula esok hingga Jumaat ini.

Ketua Pengarah MetMalaysia Muhammad Helmi Abdullah berkata kawasan terlibat adalah seluruh Kelantan dan Terengganu, manakala di Pahang melibatkan Kuantan, Pekan dan Rompin, sementara di Johor membabitkan Mersing, Kota Tinggi dan Johor Bahru.

“Penumpuan angin timur laut dijangka berpotensi membawa hujan lebat dan angin kencang yang boleh menyebabkan banjir di kawasan berkedudukan rendah di kawasan terbabit,” katanya dalam kenyataan hari ini.–AlHijrah Online


20 TERBUNUH SERANGAN ISRAEL DI GAZA

KHAN YUNIS: Tidak cukup mengganggu keamanan umat Islam yang beribadah di Masjidil Aqsa sejak minggu lalu, Israel semalam melancarkan serangan roket ke selatan Gaza yang telah mengorbankan sekurang-kurangnya 20 orang.

Lebih memilukan, sembilan daripada 20 mangsa korban adalah kanak-kanak.

Salah seorang Pemimpin Kanan Hamas, Mohammed Fayyad turut dilapor terbunuh dalam serangan semalam.

Kira-kira 65 mangsa juga cedera dalam serangan terbabit.

Serangan roket itu didakwa zionis sebagai tindak balas ke atas Hamas yang melancarkan dahulu serangan roket ke Israel.

Zionis mendakwa, 150 roket dilancarkan Hamas dengan kebanyakkannya berjaya dipintas Israel dan tiada kecederaan dilaporkan.

Ketegangan antara Palestin dan Israel memuncak sejak Jumaat lalu apabila polis zionis bertembung dengan rakyat Palestin berhampiran pekarangan Masjid Al-Aqsa di Baitulmaqdis.

Ratusan rakyat Palestin cedera dalam pertembungan berkenaan dan banyak negara Muslim mengecam tindakan Israel termasuk Malaysia. — AlHijrah Online


USAHA PREVENTIF BENDUNG ISU 3R PERLU SEGERA DILAKSANA – SULTAN NAZRIN

KUALA KANGSAR: Isu-isu menyentuh agama, raja dan kaum (3R) yang semakin disensasikan dan dipolitikkan kebelakangan ini jika dibiarkan boleh menjejaskan kestabilan negara termasuk usaha pembangunan serta ekonomi, titah Sultan Perak Sultan Nazrin Shah.

Sultan Nazrin bertitah usaha preventif menghindarkan perkara itu daripada berlarutan wajib dirintis dengan langkah tegas perlu dilaksanakan.

“Ahli-Ahli Dewan Negara dan Orang Besar Jajahan hendaklah berperanan proaktif membantu usaha-usaha preventif dan usaha-usaha membendung.

“Orang-Orang Besar Jajahan terutamanya hendaklah mendampingi jawatankuasa dan pegawai masjid, sering mengadakan pertemuan dan perbincangan dalam jajahan masing-masing, berusaha ke arah menyatupadukan rakyat,” titah Sultan Nazrin ketika Mesyuarat Dewan Negara Perak ke-172 di Istana Iskandariah di sini hari ini.

Sultan Nazrin bertitah perkara menyentuh agama, raja dan kaum yang disensasikan, jika berlaku hendaklah segera dipersembahkan ke pengetahuan baginda dan mendapatkan nasihat baginda jika perlu dilaporkan kepada pihak berkuasa dan badan perundangan.

Sementara itu, Sultan Nazrin bertitah sekolah berperanan penting untuk menyemaikan semangat perpaduan serta kesetiaan kepada raja dan negara.

“Pada malam ini, beta dan Raja Permaisuri, Raja Muda dan Raja Dihilir akan berangkat bercemar duli ke acara kemuncak Program Menyemai Semangat Kesetiaan kepada Raja dan Negara di bawah kelolaan bersama Dewan Negara Perak dan Jabatan Pendidikan Negeri dengan pembiayaan dan sokongan kerajaan beta.

“Program tersebut mendapat sambutan baik daripada para pelajar. Orang-Orang Besar Jajahan juga hendaklah mendampingi diri dengan warga pendidik dan memberi masa menghadiri program-program kokurikulum di sekolah-sekolah, membantu usaha-usaha menyemaikan semangat kesetiaan kepada raja dan negara, di samping membantu usaha-usaha memupuk perpaduan kaum,” titah baginda.

Baginda bertitah generasi remaja semakin menjadi komponen terbesar rakyat di negara ini dan mereka wajib diberikan bimbingan untuk menjadi warga berharga kepada negara bangsanya.

Sultan Nazrin turut menyeru Orang Besar Jajahan mendampingi golongan remaja, dengan mengadakan pertemuan, dialog dan perbincangan dengan pemimpin belia di jajahan masing-masing.

“Berikan masa untuk menghadiri dan meraikan kegiatan para belia di jajahan masing-masing. Bimbing dengan kata-kata nasihat dan hulurkan bantuan untuk menjayakan kegiatan-kegiatan mereka untuk membolehkan mereka menjadi warga yang berharga kepada negara bangsanya,” titah Sultan Nazrin.

Terdahulu, Sultan Nazrin berkenan mengurniakan watikah pelantikan kepada 10 Anggota Jawatankuasa Fatwa Negeri Perak Tahun 2023, di sini.

Turut berangkat pada majlis berkenaan ialah Raja Muda Perak Raja Jaafar Raja Muda Musa dan Raja Di Hilir Perak Raja Iskandar Dzurkarnain Sultan Idris Shah.

Mendahului senarai ialah Mufti Perak Datuk Dr Wan Zahidi Wan Teh yang dilantik sebagai Pengerusi Jawatankuasa Fatwa.

Turut dilantik sebagai Anggota Jawatankuasa Fatwa ialah Timbalan Mufti Perak Datuk Zamri Hashim dan Pengarah Jabatan Agama Islam Perak (JAIPk) Harith Fadzilah Abdul Halim.

Anggota Jawatankuasa Fatwa yang lain dilantik ialah penerima Anugerah Tokoh Maal Hijrah Negeri Perak bagi 1444 Hijrah Datuk As’ad Awang yang juga bekas guru dan pensyarah bahasa Arab, serta Ahli Majlis Penasihat Syariah (MPS) Suruhanjaya Sekuriti Malaysia (SC) Prof Madya Dr Mohamed Fairooz Abdul Khir yang juga Pengarah Pusat Kecemerlangan Kewangan Sosial Islam Universiti INCEIF.

Selain itu, turut dilantik sebagai Anggota Jawatankuasa Fatwa ialah Prof Madya Dr Lukman Abdul Mutalib, Dr Muhammad Ayman Al-Akiti, Dr Azmil Zainal Abidin, Dr Muhammad Adib Samsudin dan Engku Ahmad Fadzil Engku Ali. — AlHijrah Online


KONFLIK RUSIA-UKRAINE BOLEH SEBABKAN 11-19 JUTA PENDUDUK DUNIA ALAMI KELAPARAN : FAO

GENEVA: Perang di Ukraine memberi kesan ketara kepada pasaran makanan global dan boleh menyebabkan tambahan 11 hingga 19 juta orang mengalami kelaparan kronik, Pertubuhan Makanan dan Pertanian (FAO) Pertubuhan Bangsa-Bangsa Bersatu (PBB) memberi amaran pada Jumaat, lapor Xinhua.

Jurucakap FAO Boubaker Ben Belhassen dalam satu taklimat media di sini berkata kedua-dua negara yang terlibat dalam konflik itu adalah pengeluar utama komoditi pertanian dunia, dengan gabungan bahagian sekitar 30 peratus daripada eksport gandum global.

Negara-negara paling terjejas akibat konflik adalah di wilayah Afrika utara, katanya.

Beliau berkata memetik laporan tinjauan makanan terbaru FAO, yang menunjukkan kemungkinan mengetatkan pasaran komoditi makanan pada 2022 disebabkan “harga input melambung tinggi, kebimbangan mengenai cuaca dan peningkatan keadaan pasaran tidak menentu.”

Selain itu katanya, harga makanan antarabangsa yang lebih tinggi diunjurkan meningkatkan bil import makanan global sehingga US$1.8 trilion pada 2022. “Bil import yang lebih tinggi terutamanya mencerminkan kos unit lebih tinggi berbanding volum yang lebih tinggi, dengan banyak negara, terutamanya negara yang terdedah dari segi ekonomi, akan menghadapi bil yang lebih tinggi ketika mengimport dalam jumlah lebih kecil,” katanya. –AlHijrah Online


WABAK CAMPAK MENINGKAT 340%

PUTRAJAYA, 26 Jun – Sebanyak 873 kes wabak measles atau campak dilaporkan sehingga minggu pertama bulan ini, sekaligus menunjukkan peningkatan 340 peratus berbanding 197 kes untuk tempoh sama tahun lalu.

Ketua Pengarah Kesihatan, Datuk Dr Noor Hisham Abdullah berkata peningkatan kes demam campak itu disebabkan kanak-kanak tidak mendapatkan imunisasi. Beliau berkata majoriti wabak membabitkan rumah persendirian (63.6 peratus), diikuti institusi (28.8 peratus) dan komuniti (7.6 peratus).

“Sepanjang tahun 2015, terdapat 1,318 kes wabak demam campak dengan dua kematian dan belum ada kematian pada tahun ini,” katanya dalam kenyataan yang dimuat naik dalam laman Facebooknya hari ini.

Menurut Dr Noor Hisham, sebanyak 66 kes wabak demam campak dilaporkan sehingga minggu pertama bulan ini, iaitu peningkatan hingga lima kali ganda berbanding tempoh yang sama tahun lalu.

“Pada 2014, hanya 11 wabak demam campak dilaporkan (bagi tempoh berkenaan) dan meningkat kepada 57 wabak pada 2015,” katanya.

Bagi wabak cacar air atau chicken pox, Dr Noor Hisham berkata, 109 kes dilapor pada tahun ini iaitu menurun 34.7 peratus berbanding 167 pada 2015 dan 125 pada 2014. Katanya, tiada kematian akibat cacar air pernah dilaporkan dalam tempoh tiga tahun, serta majoriti kes bagi tahun ini melibatkan institusi (90 peratus) seperti taska, tadika, pusat jagaan harian dan pusat tahanan.

Beliau berkata, demam campak dan cacar air adalah penyakit cegahan vaksin yang sangat mudah berjangkit melalui udara dan sentuhan langsung kepada titisan cecair pesakit. Katanya, imunisasi demam campak akan diberikan kepada kanak-kanak pada umur sembilan dan 12 bulan, manakala imunisasi cacar air tidak termasuk dalam Program Imunisasi Kebangsaan.

Menurutnya, gerakan antivaksin turut memberi kesan kepada liputan imunisasi sehingga menyebabkan liputan itu boleh menurun sehingga kurang daripada 95 peratus.Katanya data dari klinik kesihatan menunjukkan bilangan kes yang menolak vaksin dalam kalangan ibu bapa meningkat daripada 470 kes pada 2013 kepada 1,292 kes pada tahun 2014.

Dr Noor Hisham menarik perhatian bahawa campak dan cacar air adalah sejenis penyakit yang amat mudah merebak dan kanak-kanak yang dijangkitinya perlu diasingkan dan tidak dihantar ke pusat asuhan, taska, tadika atau sekolah.

Katanya, ibu bapa dinasihatkan bekerjasama dengan memastikan anak-anak mereka mendapat imunisasi, sama ada pada tarikh hari lahir pertama anak atau semasa kempen imunisasi campak dijalankan dalam komuniti.

“Tindakan bijak kita akan menurunkan risiko jangkitan campak dan mengurangkan keterukan penyakit serta mencegah kematian,” katanya.

BERNAMA


POLIS SIASAT KES CUBAAN CULIK MURID DI IPOH

IPOH: Polis sedang menjalankan siasatan berhubung dakwaan cubaan culik seorang murid di hadapan Sekolah Kebangsaan Pengkalan, Taman Pinji Mewah di sini Jumaat lepas, yang tular menerusi media sosial.

Ketua Polis Perak Datuk Mohd Yusri Hassan Basri berkata pihaknya menerima laporan mengenai kejadian tersebut daripada ibu kanak-kanak itu pada pukul 9 malam hari sama.

“Polis telah menubuhkan satu pasukan siasatan khas bagi menyiasat kes ini dari pelbagai sudut di samping bekerjasama dengan Jabatan Pendidikan negeri serta pihak sekolah dalam mempertingkatkan langkah pencegahan dan keselamatan di sekolah.

“Ibu bapa diminta menghantar dan mengambil murid mengikut waktu ditetapkan dan memaklumkan kepada pihak sekolah jika mempunyai sebarang masalah mengenai urusan mengambil dan menghantar murid ke sekolah,” katanya dalam kenyataan hari ini.

Mohd Yusri berkata pihak sekolah juga diingatkan supaya memastikan urusan menghantar dan mengambil murid hanya dilakukan oleh ibu bapa dan penjaga yang sah sahaja.

“Selain itu, kami telah menempatkan pegawai polis sebagai pegawai perhubungan sekolah (PPS) di seluruh Perak,” katanya.

Kes berkenaan tular menerusi Facebook selepas bapa kanak-kanak berkenaan memuat naik satu hantaran mendakwa anaknya hampir menjadi mangsa penculikan namun berjaya menyelamatkan diri ketika berada di hadapan sekolah tersebut.-AlHijrah Online


Empat masjid diserang di Birmingham

LONDON, 22 Mac –
Sekurang-kurangnya empat buah masjid di Birmingham diserang minggu ini.

Polis West Midlands mengesahkan
serangan itu berlaku antara malam Rabu dan awal pagi tadi.

Masjid di Jalan Witton, Jalan
Birchfield dan Jalan Slade merupakan antara yang diserang.

Sinar Harian memetik laporan
agensi berita menyebutkan polis turut mengesahkan penyerang bertindak
memecahkan tingkap masjid di jalan Birchfield dengan menggunakan tukul.

Tiada kecederaan di laporkan dan
motif serangan belum dikenal pasti namun polis percaya serangan ada kaitan
antara satu sama lain.


POLIS TOLAK PERMOHONAN PENGANJUR PERHIMPUNAN SABTU INI

KUALA LUMPUR: Polis Diraja Malaysia (PDRM) menolak permohonan penganjur perhimpunan yang dirancang pada Sabtu ini, kerana maklumat yang dikemukakan tidak lengkap.

Pengarah Jabatan Siasatan Jenayah Bukit Aman Datuk Seri Mohd Shuhaily Mohd Zain berkata antara butiran yang tidak dinyatakan secara terperinci oleh penganjur, ialah lokasi dan nama penganjur perhimpunan ketika membuat permohonan.

“Kami tidak boleh kata terima notis pemakluman sebab maklumat diberikan tidak lengkap, maka polis tidak boleh terima.

“Sebelum ini, dikatakan perhimpunan akan dibuat di sekitar sebuah pusat beli-belah di ibu negara, namun maklumat terkini diterima polis menyatakan ia akan dibuat di salah sebuah masjid di Kampung Baru,” katanya.

Beliau berkata demikian pada sidang media di Ibu Pejabat Polis Daerah Dang Wangi di sini, malam tadi.

“Ia tidak membantu kami, sebab tiada ketetapan daripada penganjur. Ini akan sukarkan ramai pihak termasuk pengguna jalan raya, saya amat berharap penganjur bertanggungjawab bantu kami untuk selaraskan penugasan pada Sabtu ini,” katanya.

Mohd Shuhaily berkata ketenteraman awam sentiasa menjadi keutamaan PDRM, sekali gus akan membuat persediaan sewajarnya jika perhimpunan itu dibuat.

“Polis tidak mahu bertindak berlebihan dan kami akan membuat persediaan. Saya percaya mereka individu berpengalaman dalam menganjurkan perhimpunan seperti ini dan faham mengenai implikasi undang-undang,” katanya.

Terdahulu, media melaporkan polis sudah menerima enam laporan berhubung penganjuran perhimpunan itu.–AlHijrah Online


PELAJAR TAHFIZ HADIR KONSERT: BUKAN ANJURAN KERAJAAN, TAPI KORPORAT, SWASTA – MOHD NA’IM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menjelaskan bahawa penganjuran Kepci Muzik Festival di Shah Alam, Selangor bersempena sambutan 50 tahun KFC pada Sabtu lepas bukan dianjurkan oleh kerajaan.

Sebaliknya, beliau berkata program berkenaan telah dianjurkan oleh pihak korporat dan swasta.

“Jabatan Perdana Menteri (Hal Ehwal Agama) telah menghubungi penganjur dan meminta penjelasan berkenaan isu tersebut.

“Makluman yang diterima oleh penganjur ialah jemputan pelajar-pelajar tersebut ke program karnival dan konsert berkenaan telah dibuat oleh pihak ketiga yang menaja golongan kurang bernasib baik termasuklah anak-anak tahfiz dari sebuah madrasah masyarakat Rohingya di Shah Alam,” katanya dalam sebuah video yang dimuat naik di Facebook rasminya.

Mohd Na’im turut menasihatkan semua pihak agar lebih berhati-hati dan menjaga sensitiviti agama, adab serta adat ketimuran dalam menganjurkan sebarang program.

Beliau berkata penganjuran program juga perlu mengambil kira kesesuaian pengisian serta penontonnya termasuk dalam program yang melibatkan pelajar tahfiz dan anak muda.

“Nasihat saya, jadikan ia (isu berkenaan) sebagai ikhtibar kepada semua untuk memastikan mengikut garis panduan yang telah disediakan, saya telah meminta Jabatan Kemajuan Islam Malaysia (JAKIM) untuk memanggil pihak berkenaan dalam mengambil tindakan yang sewajarnya,” katanya.

Semalam, seorang individu bernama Andrie Ung Han Xiang mengaku bertanggungjawab membawa pelajar tahfiz ke konsert itu bagi memberi peluang kepada anak-anak yatim yang kurang berkemampuan merasai pengalaman menghadiri program tersebut.

Katanya video tular di media sosial memaparkan kanak-kanak memakai jubah hijau dan berserban putih itu adalah dari Madrasah Watahfiz al-Quran Rohingya TTDI Jaya yang merupakan anak-anak pelarian Rohingya beragama Islam dan hampir tidak tahu untuk berkomunikasi di dalam Bahasa Melayu. — AlHijrah Online


PEJABAT TUN ABDULLAH AHMAD BADAWI NAFI BERITA PALSU

KUALA LUMPUR: Pejabat Tun Abdullah Ahmad Badawi menyangkal perkhabaran palsu tentang tahap kesihatan bekas Perdana Menteri itu.

Dalam satu kenyataan, pegawai khas kepada Tun Abdullah, Dato Jefridin Haji Atan memaklumkan, Tun Abdullah berada dalam keadaan sihat walafiat dan kini berada di samping keluarga.

Tular di media sosial perkhabaran kononnya Perdana Menteri Malaysia kelima itu meninggal dunia petang tadi.

Pejabat Tun Abdullah, kata Dato Jefridin kesal dengan penularan berita palsu dan berharap masyarakat sentiasa mendapatkan kesahihan sesuatu berita daripada pihak yang berautoriti.

Sementara itu, satu catatan di akaun Instagram kamal_ab milik anak Perdana Menteri kelima itu memaparkan Tun Abdullah sedang menonton rancangan sukan F1 di rumah.

Posting di Instagram berkenaan dimuat naik sekitar jam 9 malam tadi. – AlHijrah Online / Ardi Herman Mohd Mardzi


WANITA MENGAKU BERSALAH DERA ADIK IPAR

KUALA PILAH: Seorang wanita mengaku bersalah di Mahkamah Sesyen Kuala Pilah atas pertuduhan memukul adik iparnya di sebuah rumah di Felda Raja Alias 4 Jempol, Negeri Sembilan.

Mengikut pertuduhan, Noor Asidah Md. Nor, 35, dituduh memukul kanak-kanak lelaki berusia 10 tahun menggunakan rotan, mengakibatkan mangsa mengalami kecederaan di seluruh anggota badan.

Kecederaaan mangsa membabitkan bahagian belakang badan, kedua-dua belah tangan, kedua-dua belah kaki, telinga dan kepala.

Tertuduh sebagai penjaga kepada mangsa, melakukan perbuatan itu kira-kira jam 8.30 pagi pada 4 Jun lalu.

Dimaklumkan nasib malang kanak-kanak itu terbongkar selepas polis menerima panggilan daripada orang awam berhubung kejadian tersebut.

Tertuduh berdepan hukuman mengikut Seksyen 31(1)(A) Akta Kanak-Kanak 2001 iaitu kesalahan membabitkan penganiayaan, pengabaian, pembuangan atau pendedahan kanak-kanak.

Sabit kesalahan tertuduh bakal berhadapan hukuman denda tidak melebihi RM50,000 atau dipenjarakan selama tempoh tidak melebihi 20 tahun atau kedua-duanya.

Hakim, Norma Ismail menetapkan satu tarikh lain bagi pelaksanaan hukuman, sementara menunggu laporan penuh perubatan mangsa.

Mahkamah membenarkan tertuduh diikat jamin sebanyak RM5,000 dengan seorang penjamin dan sebutan semula kes ditetapkan 14 Julai ini. — AlHijrah Online


JEMAAH MALAYSIA PULANG KE TANAH AIR BERMULA 17 JULAI

MAKKAH: Jemaah haji Malaysia akan pulang ke tanah air bermula 17 Julai ini dan berlepas dari Jeddah.

Menteri di Jabatan Perdana Menteri (Hal Ehwal Agama) Datuk Idris Ahmad berkata penerbangan terakhir pula dijangka pada 12 Ogos iaitu selepas kumpulan jemaah terbabit selesai menziarahi Madinah.

“Seramai 14,305 jemaah negara telah mengerjakan haji dan mereka terdiri daripada 85 peratus di bawah pakej muassasah dan 15 peratus di bawah pakej Pengelola Jemaah Haji (PJH) yang berlesen di bawah Lembaga Tabung Haji (TH).

“Tahniah saya ucapkan kepada pengurusan TH yang telah melaksanakan peranan mengendalikan jemaah haji Malaysia dengan cemerlang,” katanya kepada pemberita, di sini, hari ini.

Idris berkata tamat musim haji tahun ini, TH akan terus membuat persiapan untuk musim haji tahun 2023 dan beliau yakin agensi itu akan mempertingkatkan perkhidmatan serta menambah baik gerak kerja demi kebaikan jemaah.

Katanya, beberapa perkara telah dibincangkan bersama kerajaan Arab Saudi terutama membabitkan kos mengerjakan ibadah itu yang naik secara mendadak baru-baru ini.

“Pada minggu lepas saya dapat berjumpa dengan Menteri Haji dan Umrah Arab Saudi Dr Tawfiq Fawzan Al-Rabiah dan di dalam pertemuan itu juga saya berkongsi kerisauan jemaah dan juga TH tentang kenaikan kos menunaikan haji.

“Kos haji pada tahun ini yang pada mulanya dianggarkan sebanyak RM25,540 sebenarnya telah naik kepada RM28,000 bagi seorang jemaah. Ini disebabkan beberapa caj baru dan peningkatan kos sedia ada oleh syarikat pengurusan muassasah serta agensi-agensi lain di Arab Saudi,” katanya.

Keadaan inflasi yang berlaku di seluruh dunia turut menjadi kerisauan beliau terutama dalam urusan ibadah haji dan pihak TH perlu menerima realiti bahawa kenaikan kos berlaku setiap tahun.

Bagaimanapun, Idris berkata dalam masa sama TH perlu mencari jalan supaya bayaran ibadah itu tidak membebankan bakal haji Malaysia.

“Apa yang pasti ialah kita akan meneruskan bantuan kewangan haji kepada bakal jemaah yang memerlukan, tetapi kepada bakal haji yang memang mampu saya syorkan untuk membayar penuh kos haji atau kalau mahu boleh pilih pakej swasta,” katanya. –AlHijrah Online


PEGAWAI BOMBA DIDAKWA TERIMA RASUAH

SEREMBAN: Seorang pegawai bomba didakwa di Mahkamah Sesyen Seremban kerana menerima rasuah bagi urusan permohonan lesen perniagaan.

Tertuduh, Md Azli Johar, 44 tahun, mengaku tidak bersalah atas pertuduhan suapan itu yang berjumlah RM 1,800 daripada seorang wanita berusia 31 tahun.

Menurut pertuduhan, Md Azli merupakan Pegawai Bomba Kanan 1 di Balai Bomba dan Penyelamat Gemencheh, didakwa menerima suapan untuk urusan permohonan lesen perniagaan bagi wanita tersebut.

Kejadian tersebut berlaku di sebuah restoran di Pekan Gemencheh, Tampin pada 22 Oktober 2019, kira-kira jam 11 pagi.

Berikutan itu, tertuduh didakwa di bawah Seksyen 165 Kanun Keseksaan, memperuntukkan hukuman penjara maksimum dua tahun atau denda atau kedua-duanya, jika disabit salah.

Mahkamah juga menetapkan tertuduh diikat jamin RM7 ribu dengan seorang penjamin, serta tertuduh diarah menyerahkan pasport kepada Suruhanjaya Pencegahan Rasuah Malaysia (SPRM) Negeri Sembilan. Kes akan disebut semula pada 3 Mac ini.—AlHijrah Online


KUMPULAN PERTAMA JEMAAH HAJI MALAYSIA TIBA DI TANAH AIR

SEPANG: Kumpulan pertama jemaah haji Malaysia seramai 298 orang tiba di tanah air hari ini di Lapangan Terbang Antarabangsa Kuala Lumpur (KLIA) di sini melalui penerbangan Saudia Airlines SV 5612.

Ketibaan mereka pada pukul 9.05 pagi dari Jeddah, Arab Saudi disambut Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary dan Pengerusi Tabung Haji (TH) Tan Sri Azman Mokhtar.

Ahmad Marzuk ketika ditemui pemberita berkata 49 penerbangan menerusi Malaysia Airlines (MH) dan Saudia Airlines disediakan bagi membawa kesemua 14,305 jemaah haji pulang ke tanah air bermula semalam hingga 13 Ogos ini.

“Jemaah haji akan balik secara berperingkat dan mengikut jadual yang telah ditetapkan oleh TH… syukur operasi haji pada tahun ini berjalan dengan lancar.

“Semua jemaah haji dapat melaksanakan ibadat dengan selamat, selesa dan teratur meskipun cuaca agak panas sehingga mencecah hampir 50 darjah celcius” katanya.

Ahmad Marzuk berkata 32 jemaah haji Malaysia sedang menerima rawatan di hospital di Makkah kerana mengalami strok haba.

“Alhamdulilah, semua jemaah haji yang menerima rawatan dilaporkan stabil… kita nasihatkan baki jemaah haji yang masih berada di Makkah untuk menjaga tahap kesihatan masing-masing,” katanya.

Sementara itu Azman merakamkan ucapan terima kasih kepada semua pihak yang terlibat dalam operasi haji kali ini terutama sekali Kedutaan Besar Diraja Arab Saudi di Malaysia.

“TH amat berterima kasih kepada Kementerian Haji dan Umrah Arab Saudi, Muassasah Asia Tenggara serta semua agensi yang terlibat di dalam operasi haji di tanah air dan di tanah suci,” katanya.–AlHijrah Online


KARNIVAL RAHMAH 2019 SAMPAIKAN MESEJ KASIH SAYANG DAN HARMONI

ZULAIKHA ZULKIFLI

Menyemarakkan kasih sayang dan hidup dalam suasana harmoni antara rakyat berbilang agama dan kaum di negara ini antara mesej utama penganjuran Karnival Rahmah 2019 bermula esok hingga 29 September ini.

Program
yang julung-julung kali diadakan itu dimulakan dengan Forum Perdana Hal Ehwal
Islam jam 9 malam diikuti acara penuh karnival bermula Jumaat ini.

Meskipun
dianjurkan Jabatan Kemajuan Islam Malaysia (JAKIM) dengan kerjasama Jabatan
Agama Islam Wilayah Persekutuan (JAWI), Menteri di Jabatan Perdana Menteri, Datuk
Seri Dr Mujahid Yusof Rawa berkata, acara karnival di Dataran Putrajaya itu menyasarkan
kehadiran pelbagai lapisan masyarakat.

Katanya,
mesej kasih sayang dan hidup dalam keharmonian itu penting kerana Islam
sentiasa menganjurkan umatnya untuk berkasih sayang bukan sahaja terhadap saudara
seagama tetapi kepada seluruh insan.

“Kita mensasarkan pengunjung yang ramai daripada berbilang kaum dan agama. Karnival ini menyediakan pelbagai program mempunyai mesejnya tersendiri yang mensasarkan mesej kasih sayang, persaudaraan dan mesej-mesej seperti hidup dalam suasana yang harmoni dan sebagainya.

“Setiap gerai pameran mempunyai enam nilai utama RAHMAH iaitu R untuk Ramah, Aman, Harmoni, Mesra, Alami dan Hormat. Setiap gerai ada nilai tersendiri yang akan diterjemah dan ia sarat dengan mesej. Ini keistimewaan karnival ini.

“Dalam suasana hari ini yang penuh dengan pelbagai isu perkauman yang menjurus kepada kebencian dan sebagainya, diharapkan karnival ini boleh membawa mesej kedamaian, aman, keharmonian yang sangat diperlukan pada hari ini,” kata Mujahid yang bertanggungjawab dalam hal ehwal agama di negara ini.

Karnival
Rahmah 2019 berkonsepkan edutainment denganpelbagai program menarik yang mempunyai mesej
tersendiri antaranya Karnival Kanak-kanak yang bermula Jumaat ini, program
pencarian bilal (Jumaat), Maidatul Quran- acara yang menyajikan pelbagai bacaan
ayat suci al-Quran, Halal Fun Run (Sabtu) bermula 6.30 pagi, pesta buah-buahan
(Sabtu), Jamuan Rahmah (Sabtu) yang menyajikan makanan kepada pengunjung secara
percuma bermula jam 5 petang, Konsert Rahmah mula jam 9 malam dan Eco Alami
Ride (Ahad) yang bermula jam 7 pagi dan pertunjukan paragliding (Sabtu dan
Ahad) bermula 4.30 petang.

Mereka
yang hadir juga berpeluang untuk memenangi pelbagai hadiah menarik sepanjang
karnival itu antaranya pakej umrah dan motosikal Yamaha 15ZR dengan mengumpulkan
cop di gerai-gerai ditetapkan.

Reruai
(booth) agensi-agensi hal ehwal Islam juga turut disediakan dengan menyediakan
pelbagai perkhidmatan kepada orang ramai. Sebarang maklumat lanjut boleh dibuat
dengan melayari Facebook Karnival Rahmah 2019 atau Instagram KarnivalRahmah2019.
– AlHijrah Online

Penulis adalah Setiausaha Akhbar Menteri di Jabatan Perdana Menteri (Hal Ehwal Agama)


Venezuela putus hubungan diplomatik dengan AS

CARACAS, 24 Januari – Presiden
Venezuela Nicolas Maduro mengumumkan beliau memutuskan hubungan diplomatik
dengan Amerika Syarikat (AS) selepas Donald Trump mengiktiraf pemimpin pembangkang
Juan Guaido sebagai “presiden interim” negara Amerika Latin itu.

“Saya membuat keputusan
memutuskan hubungan diplomatik dan politik dengan kerajaan penjajah AS,” kata
Maduro kepada ribuan penyokongnya di Caracas, semalam.

Maduro turut memberikan delegasi
kedutaan AS 72 jam untuk meninggalkan negara itu.

Menurut laporan Sinar Online, Guaido,
ketua pembangkang mencetuskan kontroversi pada Rabu selepas memberitahu ribuan
penyokongnya yang beliau mengisytiharkan dirinya sebagai “pemangku presiden.”

Trump adalah pemimpin asing
pertama yang menyatakan sokongan kepada Guaido, menyifatkan Dewan Negara
sebagai “satu-satunya cabang kerajaan yang sah yang dipilih rakyat Venezuela.”

Bercakap daripada balkoni istana
presiden di Caracas, Maduro menuduh kerajaan AS cuba melakukan rampasan kuasa.

Beliau menggesa agensi kerajaan
Venezuela untuk bersatu demi demokrasi dan mengulangi desakan kesetiaan pasukan
tentera.


JAKIM SEDIAKAN 10 SEGMEN AGAMA DI MEDIA SOSIAL MENERUSI PROGRAM KEMBARA AL-AMIN

KUALA LUMPUR: Jabatan Kemajuan Islam Malaysia (JAKIM) akan melancarkan 10 segmen berkaitan agama Islam di platform media sosialnya dalam usaha untuk menyediakan lebih banyak program digital yang bermanfaat.

Timbalan Ketua Pengarah (Operasi) JAKIM Datuk Abdul Aziz Jusoh berkata, 10 segmen tersebut yang merangkumi soal jawab agama, hadis dan doa pilihan, serta bicara santai, sesuai untuk ditonton pelbagai lapisan umur dan merentasi kaum.

Tambahnya inisiatif digital yang digerakkan di bawah program Kembara Al-Amin itu adalah usaha JAKIM untuk menyediakan kandungan baharu di media sosial selain mencapai sasaran 1 juta pengikut di Facebook rasmi JAKIM dan medium-medium lain.

“Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri telah meletakkan sasaran untuk meningkatkan jumlah pengikut media sosial Agensi Agama khususnya JAKIM.

“Sehubungan itu, JAKIM telah mengambil tindakan pro-aktif dengan melaksanakan program Kembara Al-Amin iaitu sebuah kempen digital bagi mencapai hasrat tersebut,” katanya dalam kenyataan hari ini.

Selain itu, katanya program Kembara Al-Amin digerakkan untuk memperkenalkan dan mempromosikan produk-produk perkhidmatan JAKIM kepada pelanggan serta mendekatkan hubungan dengan pengikut JAKIM di media sosial.

Tempoh pelaksanaan program itu ujarnya selama 46 hari mulai 16 November hingga 31 Disember 2020. — AlHijrah Online


PM ANWAR AKAN LANCARKAN PELAN INDUK PERINDUSTRIAN BAHARU 2030

KUALA LUMPUR: Perdana Menteri Datuk Seri Anwar Ibrahim akan melancarkan Pelan Induk Perindustrian Baharu 2030 (NIMP 2030) hari ini.

Majlis pelancaran itu akan diadakan di Kementerian Pelaburan, Perdagangan dan Industri sebagai penggerak NIMP.

NIMP 2030 adalah kerangka dasar komprehensif merangkumi misi, keutamaan dan pelan tindakan dalam transformasi sektor perkilangan Malaysia.

Ketika berucap pada Majlis Amanat Perdana Hari Kebangsaan 2023 di Putrajaya pada Rabu, Anwar yang juga Menteri Kewangan berkata NIMP akan menjadikan Malaysia sebagai negara industri berteknologi tinggi dengan transformasi digital.

“NIMP memberi tumpuan terhadap anjakan supaya tidak hanya memutuskan kepada sesuatu sektor, tetapi ke arah matlamat dan misi menjadikan Malaysia negara industri dengan teknologi tinggi, transformasi digital dan memberi ruang kepada ratusan ribu anak muda dalam bidang pekerjaan baharu,” katanya.

Menurut Anwar, transformasi digital dalam industri bukan sahaja dapat mengembalikan Malaysia sebagai destinasi pelaburan unggul, tetapi akan meningkatkan keupayaan Malaysia.–AlHijrah Online


CUACA PANAS: JUALAN TEMBIKAI LARIS HINGGA 24 TAN SEHARI

GUA MUSANG: Rezeki seorang peniaga tembikai di Bandar Baru, di sini, melimpah ruah ketika musim panas ini apabila jualannya laris hingga mencecah 24 tan sehari.

Zuhairi Hashim, 34, berkata sejak sebulan lalu dia mula menjual buah tembikai boci (tembikai merah) gred B pada harga serendah 80 sen sekilogram (kg) manakala gred A pada harga RM1.20 sekilogram.

Katanya dia dapat menawarkan harga yang rendah kerana bekalan tembikai diambil secara pukal dari Kelantan dan Terengganu.

“Harga murah kerana buah diambil terus dari ladang, saya berurusan secara langsung dengan peladang atau orang panggil pajak daripada ladang.

Saya sanggup jelajah dua negeri ini dan dapat berurusan dengan peladang di Dabong, Tok Bali, Pasir Puteh, Kelantan, dan Setiu, Terengganu.

“Alhamdulillah, memang ramai orang datang membeli dan dalam musim panas ini saya dapat buat jualan antara 12 hingga 24 tan sehari,” katanya ditemui pemberita hari ini.

Zuhairi berkata dia mula berniaga pada 8 pagi hingga 10 malam dengan dibantu isteri dan ahli keluarga yang lain.

Menurutnya kebanyakan pelanggan yang datang tidak melepaskan peluang harga murah yang ditawarkan dan biasanya mereka akan membeli secara borong untuk dijadikan sajian yang menyegarkan pada majlis rumah terbuka Aidilfitri.

Dia berkata harga buah tembikai yang murah menyebabkan pelanggan tidak takut untuk membeli,  berbanding dulu harganya agak mahal iaitu RM4.50 sekilogram.

“Sekarang pelanggan sudah dapat membeli secara borong, mereka tidak banyak fikir terus buka but kereta dan masukan buah tembikai yang diborong.

“Malah, baru-baru ini seorang pelanggan dari Sepang, Selangor telah borong sebanyak lima tan dan kami sendiri menghantarnya,” katanya. —AlHijrah Online


JEMAAH MUDA GEMBIRA PEROLEH KEPUTUSAN SPM DI MAKKAH

MAKKAH: Pelajar Sekolah Menengah Kebangsaan (P) Methodist Raub, Pahang Nur Saffiyah Nasuha Ramlan memperoleh kegembiraan berganda di Tanah Suci apabila mendapat 8A dalam peperiksaan Sijil Pelajaran Malaysia (SPM) 2022 yang diumumkan hari ini.

Nur Safiyyah Nasuha, 18, bersyukur apabila terpilih menunaikan ibadat haji pada usia muda bersama empat adik-beradiknya dan bertambah gembira ketika mendapat perkhabaran berjaya meraih keputusan cemerlang dalam SPM.

Berkongsi kegembiraannya, Nur Safiyyah Nasuha berkata ibu bapanya yang berada di Malaysia mengambil slip keputusan berkenaan dan menghubunginya secara panggilan video.

“Saya agak terkejut kerana tak sangka rupanya saya pelajar cemerlang di sekolah,” katanya ketika dihubungi di sini hari ini.

Berkongsi rahsia kejayaannya, Nur Safiyyah Nasuha berkata dia fokus ketika berada di dalam kelas selain menjadikan aktiviti membaca al-Quran sebagai amalan harian.

Menurutnya, dia ingin melanjutkan pengajian di Universiti Islam Antarabangsa Malaysia (UIAM) dalam bidang Asasi Ekonomi dan Sains Pengurusan selain berminat ke universiti di Kanada. –AlHijrah Online


PENINGKATAN KOS UMRAH BERSIFAT SEMENTARA

PETALING JAYA: Pertambahan kos bagi menunaikan ibadah Umrah sehingga lebih RM2,000 dengan harga lantai baru berjumlah RM6,200 disifatkan sementara.

Ketua Pegawai Eksekutif Tabung Haji (TH) Travel Datuk Ahmad Ruzman Ahmad Razali berkata, kenaikan kos itu berikutan pandemik COVID-19 yang perlu mengikut prosedur operasi standard (SOP) kerajaan Arab Saudi dan bukannya untuk mengaut keuntungan.

“Kenaikan kos tersebut berkait dengan SOP kerajaan Arab Saudi, contohnya dari segi pengangkutan, dulu boleh bawa 50 penumpang kini separuh sahaja yang dibenarkan.

“Penginapan hotel dahulu boleh empat orang sebilik, sekarang maksimum dua orang satu biik sahaja,” katanya, hari ini.

Menurut Ahmad Ruzman, kos bagi ujian saringan COVID-19 yang wajib dilakukan sebelum meninggalkan Arab Saudi juga agak tinggi dan menyumbang kepada pertambahan kos tersebut.

Bagaimanapun, beliau yakin kos tersebut dijangka turun selepas pandemik COVID-19 mula reda selain kelonggaran terhadap SOP yang dikuatkuasakan ketika ini.

Sementara itu, Ahmad Ruzman mengingatkan pemain industri khususnya ejen supaya mengembalikan lebihan wang tempahan pakej umrah kepada jemaah sekiranya terdapat pengurangan kos dalam tempoh ibadah umrah.–AlHijrah Online


ELEWSMART ‘DISERBU’ PEMBELI

KUALA LUMPUR: Hari pertama pembukaan pasar raya Elewsmart milik pendakwah terkenal Ebit Lew mendapat sokongan luar biasa dari pembeli.

Berdasarkan perkongsian video di Instagram rasmi Ebit Lew, orang ramai beratur panjang lebih dua kilometer untuk memasuki pasar raya berkenaan yang membuka cawangan pertamanya di Bandar Baru Bangi.

Walaupun cuaca panas, ia tidak menghalang orang ramai beratur untuk melihat sendiri tawaran pasar raya berkenaan yang sebelum ini dilaporkan akan menjual barangan pada harga rendah bagi membantu golongan yang memerlukan.

Ebit Lew dalam catatan di Instagram rasminya meluahkan rasa terharu ke atas sokongan orang ramai terhadap usahanya.

“Ya Allah, sebak, sayu rasa di pembukaan Elewsmart Bandar Baru Bangi. Terima kasih semua yang mendoakan.

“Ramainya orang yang hadir memberi sokongan dan mendoakan. Jauh-jauh datang. Semua beri isyarat wajah dan tangan. Maksudnya kita semua sebuah keluarga,” katanya.

Video orang ramai beratur memasuki Elewsmart yang dikongsi Ebit Lew ditonton lebih 200 ribu orang dalam masa satu jam selepas dimuat naik.

Para pengikut di Instagram beliau turut meluahkan penghargaan kepada Ebit Lew atas usaha murninya membuka pasar raya yang menjual barangan pada harga rendah.

“Alhamdulillah. Semoga semakin melimpah ruah rezeki ustaz sekeluarga,” antara ucapan yang dikongsi pengikut Instagram Ebit Lew di ruangan komen videonya. — AlHijrah Online.


‘RIDER’ TIADA RUANG SOLAT: ZULKIFLI MINTA PIHAK BERKUASA AGAMA NEGERI TELITI SOP

KUALA LUMPUR: Syor kepada pihak berkuasa agama negeri-negeri, supaya masjid dan surau di zon hijau dan kuning menyediakan ruang solat khusus untuk penghantar makanan dan pemandu e-hailing telah diutarakan sebelum ini.

Menurut Menteri di Jabatan Perdana Menteri, Datuk Dr Zulkifli Mohamad Albakri, beliau akan terus berusaha memanjangkan isu berkenaan kepada pihak berkuasa agama negeri-negeri untuk diteliti dan dipertimbangkan.

Zulkifli memberi maklum balas catatan seorang pemilik akaun Twitter yang membuat aduan tentang masjid dan surau yang berkunci, sekali gus menyukarkan golongan rider dan pemandu e-hailing untuk menunaikan solat.

Pemilik akaun bernama Muhammad Farhan itu menggesa agar pintu masjid dan surau tidak ditutup terus.

Grab Malaysia turut meminta pandangan Zulkifli berhubung perkara itu, susulan catatan yang dimuat naik Muhammad Farhan.

Zulkifli dalam pada itu turut berkongsi menerusi Twitternya, pautan laman sesawang yang menunjukkan beliau pernah mengesyorkan agar ruang solat disediakan untuk penghantar makanan dan pemandu e-hailing.

Zulkifli turut mengingatkan umat Islam, jika situasi masjid berkunci dan tiada ruang khas solat disediakan berlaku di Wilayah Persekutuan, mereka boleh melaporkan terus kepadanya. – AlHijrah Online


TIADA AGIHAN ZAKAT UNTUK BUKAN MUSLIM DI PAHANG

KUANTAN: Pengagihan wang zakat di Pahang tidak akan diberikan kepada mereka bukan Muslim atau beragama Islam.

Mufti Pahang, Datuk Seri Dr Abdul Rahman Osman berkata, wang kutipan zakat kekal diagihkan kepada golongan memerlukan dari kalangan mereka beragama Islam.

Menurutnya, itu keputusan yang telah dibuat meskipun ada pandangan untuk diagihkan kepada mereka bukan Islam.

“Pandangan itu (agihan wang zakat kepada bukan Islam) tidak terlalu kukuh dan dikategorikan sebagai daif serta ia boleh diperdebatkan.

“Jadi adalah lebih baik jika kita berpegang kepada keputusan bahawa wang hasil kutipan zakat tidak boleh diberikan atau diagihkan kepada orang bukan Islam,” katanya ketika dihubungi Sinar Harian hari ini.

Kelmarin, Mufti Perlis, Datuk Dr Mohd Asri Zainul Abidin menyatakan bahawa golongan bukan Muslim di negeri itu layak menerima wang zakat.

Asri dilaporkan berkata, golongan bukan Islam yang layak mendapat wang zakat dikategorikan sebagai asnaf ‘muallafah qulubuhum’ atau golongan yang ingin diharmonikan sikap serta pandangan mereka terhadap Islam selain berdasarkan syarat ditentukan pemerintah.

Dalam pada itu Abdul Rahman berkata, sekiranya agihan itu mahu diberikan ia aman dibuat melalui badan bukan kerajaan (NGO) atau persatuan yang menjalankan dakwah.

Beliau berkata, wang agihan zakat itu tidak boleh diberikan kepada individu bukan islam.

“Kalau tetap hendak bagi sekali pun, ia dibuat oleh NGO bagi tujuan dakwah,” katanya. — SINAR HARIAN


AS MUNGKIN KENAKAN LARANGAN PERJALANAN KE ATAS NEGARA TERJEJAS COVID-19

WASHINGTON: Presiden Donald Trump berkata beliau akan memutuskan sama ada mengenakan larangan perjalanan ke atas negara mencatatkan jumlah kes COVID-19 yang tinggi, lapor agensi berita Sputnik.

“Kita sedang meneliti perkara itu dan akan membuat keputusan mengenainya tidak lama lagi,” kata Trump pada Jumaat.

Pada hari sama, Jabatan Negara mengeluarkan nasihat perjalanan baharu supaya warga Amerika mempertimbangkan untuk mengunjungi Itali yang turut terjejas dengan wabak itu.

Setakat ini, AS mencatatkan 62 kes disahkan termasuk enam pesakit telah pulih.

Dalam tempoh 24 jam lalu, beberapa kes baharu dilaporkan di Azerbaijan, Belarus, Iceland, Lithuania, New Zealand, Belanda dan Nigeria.

Menurut Pertubuhan Kesihatan Sedunia (WHO), 53 negara terjejas setakat ini. Laporan harian WHO setakat Khamis menunjukkan 439 kes baharu di China dan 746 di lain-lain negara.

Itali mempunyai 78 kes baharu – tertinggi di Eropah manakala Iran 46 kes dan Kuwait 31 kes. — BERNAMA


Bersiap sedia hadapi kemungkinan banjir

BERA: Penduduk di negeri-negeri utara Semenanjung Malaysia dinasihati supaya bersedia menghadapi sebarang kemungkinan banjir berikutan amaran yang dikeluarkan oleh Jabatan Meteorologi Malaysia (MetMalaysia) berhubung hujan berterusan di kawasan itu.

Perdana Menteri, Datuk Seri Ismail Sabri Yaakob berkata, beliau tidak mahu kejadian banjir seperti di Selangor berulang apabila kebanyakan penduduk tidak bersedia menghadapi bencana itu sehingga mengakibatkan kerugian harta benda dan kehilangan nyawa.

“Kita tidak mahu jadi seperti Selangor kerana banjir bukan perkara biasa di negeri itu. Jadi apabila pihak berkuasa mengeluarkan amaran, mereka mungkin tidak menjangka air naik dengan cepat dan enggan berpindah.

“Akhirnya ramai terperangkap dan ramai terpaksa berpindah serta merta tanpa sempat menyelamatkan harta benda serta dokumen pengenalan diri,” kata beliau ketika ditemui media ketika melawat Pusat Pemindahan Sementara (PPS) Sekolah Kebangsaan Sri Buntar, hari ini.

Dalam lawatan itu. Ismail Sabri sempat menyantuni mangsa-mangsa banjir yang ditempatkan di PPS itu sebelum ke beberapa PPS yang berhampiran di kawasan itu.

Pada masa yang sama, Perdana Menteri turut mengingatkan kerajaan negeri dan pihak berkuasa tempatan supaya turut bersedia dari segi PPS, bantuan barangan, keperluan aset selain memastikan sistem perparitan dan saliran diselenggara dengan baik.

Sebelum ini, MetMalaysia mengeluarkan amaran hujan berterusan di negeri-negeri di utara Semenanjung hari ini.

Menurut jabatan itu, amaran tahap waspada itu melibatkan Perlis, Kedah, Pulau Pinang dan beberapa kawasan di Perak iaitu Kerian dan Larut, Matang serta Selama. –Alhijrah Online


WILAYAH PERSEKUTUAN BERMUNAJAT SETIAP HARI MOHON COVID-19 SEGERA DIBENDUNG

KUALA LUMPUR: Jabatan Agama Islam Wilayah Persekutuan (JAWI) mengambil inisiatif menganjurkan program Wilayah Persekutuan Bermunajat setiap hari bermula hari ini sepanjang tempoh Perintah Kawalan Pergerakan (PKP) berkuatkuasa.

Pengarah JAWI, Datuk Mohd Ajib Ismail berkata, program itu dibuat susulan situasi terkini peningkatan kes penularan wabak Covid-19 yang melanda negara.

“Program Wilayah Persekutuan Bermunajat dibuat setiap hari selepas solat Maghrib dan solat Jumaat di masjid, surau Jumaat dan surau serta kediaman masing-masing di seluruh Wilayah-Wilayah Persekutuan Kuala Lumpur, Putrajaya dan Labuan.

“Kaedah pelaksanaan program tersebut adalah dengan memastikan imam yang bertugas di masjid, surau Jumaat dan surau membacakan teks zikir dan doa yang telah disediakan oleh Pejabat Mufti Wilayah Persekutuan dengan menggunakan pembesar suara yang jelas didengar oleh ahli kariah,” katanya dalam kenyataan hari ini.

Mohd Ajib mengajak orang ramai bersama-sama bermunajat dan berdoa dengan penuh khusyuk dan tawaduk agar penularan wabak Covid-19 dapat segera dibendung serta negara Malaysia tercinta sentiasa dikurniakan perlindungan dan kesejahteraan daripada Allah SWT. — AlHijrah Online


KEMBARA KENALI BORNEO: PELANCONG ASING AMBIL PELUANG BERTEMU AGONG, PERMAISURI

SANDAKAN: Peluang keemasan tidak disia-siakan pelancong asing ketika bercuti di Sabah apabila mereka juga mengambil kesempatan untuk bertemu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah.

Suasana itu dilihat sebelum Seri Paduka berdua berangkat ke destinasi dijadualkan pada hari ketiga Kembara Kenali Borneo hari ini, yang meneruskan perjalanan dari daerah ini menuju ke Beluran, Telupid, sebelum berakhir di Ranau.

Kelihatan rombongan pelancong sanggup menunggu seawal 8 pagi untuk menyaksikan keberangkatan berlepas Seri Paduka berdua serta rombongan dari Hotel Sabah di sini, untuk menuju ke Pusat Pemulihan Orang Utan di Sepilok.

Mereka yang ditemui hari ini menyifatkan peluang melihat pasangan diraja berkenaan secara bersemuka bukanlah sesuatu yang mudah untuk diperoleh, lantas, mahu menjadikan detik itu sebagai kenangan ketika melancong di Negeri di Bawah Bayu itu.

Greg Wyman, 65, dari Australia, meluahkan keterujaannya untuk bertemu Al-Sultan Abdullah selepas mengetahui tentang keberangkatan Seri Paduka di hotel berkenaan yang merupakan tempat penginapannya sejak Ahad lepas.

“Kerana di Australia kami tidak ada raja. Yang ada hanya Raja England. Dapat melihat sambutan rakyat terhadap Raja Malaysia adalah sesuatu yang tidak dapat dilupakan, sangat menarik dapat berada di sini,” katanya.

Kim Nichols, 52, yang bercuti di Sabah dengan mengikuti rombongan pelancong seramai 10 orang, sanggup meminta pemandu pelancongnya melewatkan jadual perjalanan percutian mereka hari ini yang sepatutnya bergerak menuju destinasi pelancongan di sekitar daerah ini.

Nichols yang menetap di Newcastle, Australia berkata beliau terlepas peluang menyaksikan keberangkatan tiba Seri Paduka berdua di Hotel Sabah kira-kira 12.30 tengah malam tadi dan berharap dapat bertemu malah bergambar dengan pasangan diraja itu hari ini.

“Saya sangat berharap dapat bertemu pasangan diraja itu pagi ini kerana saya telah menunggu mereka sehingga 4.30 pagi,” katanya yang menginap di hotel berkenaan,” ujarnya.

Usaha Wyman dan Nichols tidak sia-sia apabila hasrat mereka untuk menemui Yang di-Pertuan Agong dan Raja Permaisuri tercapai walaupun seketika.

Sementara itu, keadaan cuaca cerah memberi peluang kepada beberapa pelancong dari luar negara untuk turut mengambil gambar dan merakamkan video keberangkatan Seri Paduka berdua dan konvoi Kembara Kenali Borneo ketika meninggalkan Pusat Pemulihan Orang Utan Sepilok pada tengah hari.

Kembara Kenali Borneo dari 3 hingga 13 Sept bermula di Tawau, Sabah dan berakhir di Telok Melano, Kuching sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei.

Turut berangkat mengikuti program Kembara Kenali Borneo ialah paduka anakanda Tengku Arif Bendahara Tengku Muhammad Iskandar Ri’ayatuddin Shah, Tengku Puteri Raja Tengku Puteri Jihan Azizah ‘Athiyatullah, Tengku Puteri Raja Tengku Puteri Ilisha Ameera dan Tengku Puteri Raja Tengku Puteri Ilyana. — AlHijrah Online


UEC: ProGuam lihat dari sudut profesionalisma peguam berbeza

SHAH ALAM, 5 April – Pertubuhan Pengamal Undang-Undang dan Hak Asasi Manusia Malaysia (ProGuam) bersetuju kenyataan Perdana Menteri, Tun Dr Mahathir Mohamad bahawa hanya kerajaan boleh mengiktiraf Sijil Peperiksaan Bersama (UEC) bagi menduduki Peperiksaan Sijil Amalan Guaman (CLP).

Presidennya, Noorazmir Zakaria berkata, dari sudut
profesionalisma peguam ia berbeza dan seharusnya dilihat secara terperinci.

Menurutnya, Lembaga Kelayakan Profesion Undang-Undang
Malaysia (LPQB) telah mengiktiraf lulusan UEC untuk menduduki CLP sejak hampir
20 tahun dahulu.

“Namun, pada hari ini masyarakat keliru dengan menganggap UEC
seperti ijazah walaupun sebenarnya UEC ini adalah standard seperti Sijil
Pelajaran Malaysia (SPM).

“Individu yang mahu menduduki peperiksaan itu mesti memenuhi
syarat dan kemudiannya tetap mengambil ijazah dalam undang-undang di peringkat
universiti pula,” katanya kepada Sinar Harian.

Noorazmir berkata, mereka yang tidak bersetuju itu mengambil
kira sentimen kaum semata-mata selain tidak faham apa itu UEC dan di peringkat
mana.

Jelasnya, adalah tidak munasabah sekiranya membandingkan UEC
di peringkat sekolah dan di peringkat kerjaya.

Terdahulu, Perdana Menteri Tun Dr Mahathir Mohamad menegaskan
bahawa keputusan untuk mengiktiraf Sijil Peperiksaan Bersama (UEC) hanya boleh
dibuat oleh kerajaan.

Katanya, keputusan yang dibuat dalam mesyuarat LPQB bagi
mengiktiraf sijil itu hanyalah pendapat mereka sahaja.

Semalam, Presiden Majlis Peguam, Datuk Abdul Fareed Abdul
Gafoor turut memaklumkan LPQB telah mengiktiraf UEC untuk menduduki CLP sejak
hampir 20 tahun lalu.


100 PERATUS POPULASI DEWASA LENGKAP VAKSINASI MENJELANG AKHIR OKTOBER

PUTRAJAYA: Malaysia dijangka mencapai 100 peratus populasi dewasa menerima vaksinasi COVID-19 lengkap menjelang akhir Oktober ini.

Perdana Menteri, Tan Sri Muhyiddin menerusi hantaran di Facebook beliau berkata, jangkaan tersebut diyakini untuk dicapai berdasarkan prestasi Program Imunisasi COVID-19 Kebangsaan (PICK) yang memberangsangkan setakat ini.

“Saya telah diberi taklimat oleh Jawatankuasa Jaminan Akses Bekalan Vaksin (JKJAV) pagi tadi. Alhamdulillah, proses vaksinasi berjalan mengikut jadual setakat ini.

“Menjelang 31 Ogos, lebih 60 peratus penduduk dewasa atau lebih 40 peratus keseluruhan penduduk di negara kita dijangka telah menerima dos lengkap suntikan vaksin,” katanya.

Menurut Muhyiddin, menurut data terkini di dalam dan luar negara, jumlah kes-kes dalam kategori empat dan lima serta kadar kematian akan menurun dengan mendadak apabila kadar vaksinasi telah meningkat.

“Ini pastinya merupakan khabar gembira buat kita semua menjelang sambutan Hari Kebangsaan tahun ini.

“InsyaAllah, kita doakan agar negara kita dapat keluar daripada pandemik ini dengan kadar segera,” katanya.

Setakat 8 Ogos, Malaysia berjaya mencapai 67.4 peratus dos pertama dan 37.5 peratus dos kedua bagi populasi dewasa.

Manakala, bagi jumlah populasi keseluruhan, sejumlah 48.3 peratus dos pertama manakala 26.9 peratus dos kedua telah diberikan.—AlHijrah Online


KELANTAN SUMBANG RM1,500 UNTUK URUS JENAZAH COVID-19 B40

KOTA BHARU: Kerajaan Kelantan memperuntukkan sumbangan sebanyak RM1,500 kepada waris mangsa golongan B40 bagi pengurusan jenazah kes COVID-19 bermula 15 Ogos.

Menteri Besar Kelantan, Datuk Ahmad Yakob berkata, keluarga jenazah hanya perlu mengisi borang serta menyediakan beberapa dokumen yang diminta pihak berkaitan bagi permohonon bantuan tersebut.

“Kerajaan negeri prihatin mengenai bebanan kepada waris yang kehilangan ahli keluarga akibat jangkitan COVID-19,” dalam kenyataannya.

Jelasnya, peruntukan bagi inisiatif tersebut merupakan bantuan khas kerajaan negeri yang berjumlah sehingga RM300,000.

Sementara itu, kerajaan Kelantan turut memberikan elaun tambahan kepada imam tua dan imam muda sebanyak RM150 selain kenaikan elaun RM50 bagi bilal bermula Julai lalu.

“Jumlah keseluruhan elaun yang diterima bagi imam tua adalah RM1,850 dan RM1,350 untuk imam muda bagi masjid mukim kategori A.

“Bilal pula menerima jumlah keseluruhan sebanyak RM800,” katanya.—AlHijrah Online


TEMPOH KUARANTIN DIMANFAAT TELITI LAPORAN AGENSI -ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri memanfaatkan tempoh 14 hari kuarantin dengan meneliti laporan bulanan prestasi agensi-agensi di bawah tanggungjawab beliau.

Zulkifli antara menteri kabinet yang diarahkan menjalani kuarantin sejak 22 Mei hingga 3 Jun depan selepas salah seorang pegawai yang hadir pada Mesyuarat Pasca-Kabinet pada 20 Mei lalu disahkan positif COVID-19.

Perdana Menteri, Tan Sri Muhyiddin Yassin yang mempengerusikan mesyuarat itu turut menjalani kuarantin di rumah selaras Perintah Pengawasan dan Pemerhatian bagi Kontak Covid-19 (Seksyen 15(1) Akta 342).

“Tempoh kuarantin bagi semua ahli Mesyuarat Pasca-Kabinet tempohari sehingga 3 Jun dimanfaatkan bagi meneliti laporan bulanan semua agensi di bawah Menteri di JPM (Hal Ehwal Agama).

“Sudah menjadi kelaziman sejak Mac 2020, semua agensi di bawah saya wajib menyerahkan laporan bulanan bagi tujuan penilaian prestasi semasa. InsyaAllah Kad Laporan Mei 2020 bagi Menteri di JPM (Hal Ehwal Agama) akan dikeluarkan pada awal Jun,” kata Zulkifli dalam entri terkini beliau di Facebook hari ini.

Menteri agama itu berkata beliau juga sempat meneliti beberapa pelan tindakan segera untuk dilaksanakan berhubung kait urusan agama Islam di peringkat Persekutuan.

“Teruskan berdoa dan patuhi SOP Kementerian Kesihatan Malaysia (KKM) dan arahan Majlis Keselamatan Negara di mana jua anda berada,” kata Zulkifli.

Semalam, Malaysia mencatat jumlah kes positif paling rendah dengan 15 kes sejak Perintah Kawalan Pergerakan (PKP) dilaksanakan mulai 18 Mac lalu.

Ketua Pengarah Kesihatan, Datuk Dr Noor Hisham Abdullah berkata angka itu menjadikan jumlah kes positif COVID-19 di Malaysia sebanyak 7,619 kes dan jumlah kes aktif dengan kebolehjangkitan COVID-19 sebanyak 1,421 kes. — AlHijrah Online


Cedera gara-gara letupan mercun di Batu Caves

BATU CAVES, 22 Januari – Seramai
34 orang cedera dalam insiden letupan mercun berhampiran Kuil Sri Subramaniam
di sini kira-kira jam 8.20 malam tadi.

Ketua Polis Daerah Gombak,
Asisten Komisioner Samsor Maarof berkata, mercun tersebut dibakar seorang
lelaki berusia 23 tahun bersama dua rakan di lokasi bagi meraikan Thaipusam.

“Mercun yang sepatutnya meletup di
udara meletup di atas jalan raya lantas menyebabkan orang awam berada
berhampiran cedera.”

“Kejadian turut menyebabkan tiga
kenderaan yang diletakkan berhampiran lokasi turut terjejas,” katanya.

Sinar Online melaporkan dua suspek ditahan susulan kejadian tersebut, seorang lagi masih diburu.

Lelaki berusia 23 tahun ditahan
di lokasi kejadian sementara seorang lelaki berusia 28 tahun ditahan kira-kira
jam 1 pagi tadi.

Tambah beliau, “pihak polis tidak
mengeluarkan permit bagi pembakaran mercun pada perayaan tersebut.”

Kes disiasat mengikut Seksyen 286
Kanun Keseksaan.

Sementara itu, enam mangsa yang
cedera dihantar ke Hospital Selayang, Kuala Lumpur dan Sungai Buloh manakala 28
yang lain menerima rawatan di kinik kesihatan sementara di sini.


PESAWAT TERHEMPAS: ANGKA KORBAN MENINGKAT 29 ORANG

GOMA :  Angka korban akibat nahas pesawat berhampiran Lapangan Terbang Goma di timur Congo meningkat kepada 29 orang, lapor agensi berita Anadolu Agency memetik pihak berkuasa.

Menteri Kesihatan Wilayah Utara Kivu, Moise Kanyere berkata, jumlah korban dilaporkan sebelum ini seramai 23 orang.

Sebuah pesawat Dornier-228 milik syarikat penerbangan persendirian Busy Bee yang dalam perjalanan ke Beni, kira-kira 350 kilometer utara Goma, terhempas tiga minit sejurus berlepas dari daerah Mapendo dekat lapangan terbang di wilayah Kivu Utara semalam, menurut Kanyere.

Mangsa yang maut termasuk 18 penumpang, dua anak kapal dan sembilan penduduk tempatan.

Seramai 16 mangsa yang cedera dihantar ke dua hospital tempatan.

Pegawai syarikat mengakui nahas berpunca masalah teknikal.

Sumber berkata, satu letupan kuat berlaku dari satu enjin pesawat sebaik ia berlepas.

Penduduk cuba memadamkan kebakaran dari bangkai pesawat sementara menunggu pasukan penyelamat tiba.

Nahas membabitkan kapal terbang sering berlaku di Congo kerana sistem penyelenggaraan keselamatan udara yang kurang baik.

Pada bulan lalu, sebuah pesawat kargo terhempas mengorbankan semua lapan penumpang dan anak kapal.

Sementara itu, pada September 2017 sebuah pesawat kargo Antonov yang disewa oleh tentera terhempas berhampiran ibu negara, Kinshasa, membunuh kesemua 12 orang. — BERNAMA